Халқаро онлайн Форекс – брокер ИнстаФорекс компанияси бутун дунёдаги трейдерларнинг кенг оммасига яхши таниш, ундан ташқари, ИнстаФорекс компанияси Форекс бозори етакчиларининг қаторига барча асосий кўрсаткичлар бўйича киради. ИнстаФорекс брокери бозорга нисбатан яқинда тақдим этилган, яъни 2007 йилда кирган, бироқ компания бир қатор нуфузли нашрлар ва кўргазма лойиҳаларининг эътирофини олишга улгурди. Масалан, 2008-2011 йилларда британиядаги World Finance журнали ИнстаФорекс компаниясини Осиёда 1-рақамли брокер деб эътироф этган. Бошқа бир британия журнали CNBC Business ИнстаФорекс компаниясини Европада энг ҳаракатчан ривожланаётган брокер деб атади. ShowFx World халқаро кўргазма лойиҳаси Куала-Лумпур ва Москвада ўтказилган иккита кўргазма натижаларига кўра ИнстаФорекс компаниясини икки марта энг яхши брокер деб эътироф этди.\nИнстаФорекс компаниясининг бундай муваффақиятлари орқасида нима туради ва бошқа брокерлардан нимаси ажратиб туради? Биринчи навбатда - бу бизнесни қуришга фундаментал ёндашувдир. Аввал бошиданоқ ИнстаФорекс компанияси бу ишга жуда катта маблағ киритиб, бу маблағлар компанияга биринчи қадамлариданоқ бозорда мустаҳкам ўринни эгаллашга ва бутун дунё бўйлаб мижозларга ҳақиқатан ҳам энг яхши савдо қилиш шароитларини таклиф этишга имкон берди. Компания муваффақиятининг иккинчи шарти - бу доимий ривожланишдир. Форекс бозорининг брокеридж каби жуда зич сегментида доимо ҳаракатда ва ҳамма нарсадан хабардор бўлиш ҳамда мижозларга янада янгидан янги сервислар ва хизматларни таклиф қилиш жуда муҳимдир. Компаниянинг статик ҳолати ёки бизнеснинг тўла стагнациясига олиб келади, ёки компанияни бозордан бутунлай кетишига олиб кетади. Ва ниҳоят, етакчининг бозорнинг бошқа қолган иштирокчиларидан асосий фарқи - инновацион ташкил этувчисидир. ИнстаФорекс компанияси яхши молиявий асос ва катта кадрлар ресурси мавжуд бўлганда инновацияларни писанд қилмасликка ҳаққи йўқ эди. Компаниянинг ички тузилмасида ҳам, ташқи фаолияти майдонидан ҳам қўлланиладиган инновациялар туфайлигина рақобатчиларга нисбатан гандикап яратиш мумкин ва ўша узлуксиз ривожланишни таъминлаш мумкин.\nИнстаФорекс компаниясида инновацион ташкил этувчи компаниянинг бутун тузилмасига интеграция қилинган, инновациялар ва кундалик тезкор фаолият синтези компаниянинг барча бўлимлари ва унинг бутун вертикалини: ваколатхоналарнинг IB оддий менеджерларидан тортиб то бош компаниянинг топ менеджментигача сингиб ўтади.\nИнстаФорекс компаниясида катта IT – департамент бўлиб, унда айни пайтда 50 киши ишлайди. Бу ердаги 25 та мутахассиснинг ҳар бири ахборот технологиялари, web - дастурлаш, дизайн, саҳифалаш ва СЕО – оптималлаштириш соҳасида зарур даражадаги билимга эга бўлибгина қолмай, балки шахсий ноёб ишланмаларига ҳам эга бўлиб, улардан маълум бир қисми ИнстаФорекс компаниясининг ишини такомиллаштириш мақсадларида қўлланилади. Ундан ташқари, ИнстаФорекс компаниясининг IT – департаментида InstaTechLab™ дастури бир йилдан ортиқ вақтдан бери фаолият юритади, бу дастур доирасида бўлим ходимлари IT – программинга соҳасидаги шахсий ишланмаларига қўшимча вақт ва маблағ тақдим этилади. Ишланмаларнинг маълум бир қисми ИнстаФорекс компаниясида муваффақиятли қўлланилмоқда: Форекс бозорида инвестицияларни бошқаришнинг ноёб сервиси – ПАММ-ҳисоб-варақлари; муваффақиятли трейдерларнинг битимларидан нусха олиш тизими - ForexCopy, бинар опционлар билан савдо қилиш тизими, шунингдек ҳам компаниянинг, ҳам унинг мижозларининг маблағларини ҳимоя қилишнинг энг юқори даражасига кафолат берувчи ахборот хавфсизлиги тизими - InstaGuard™; трейдерлар учун Форекс танловлар ғолибларини аниқлашнинг ўз шаффофлиги бўйича ноёб бўлган тизим – numberrency™.\nИнстаФорекс компаниясининг инновациялари фақат IT – департамент билан чекланмаган. Мана, масалан, маркетинг бўлими хусусий телевидениенинг катта лойиҳаси – InstaTVни муваффақиятли тарзда амалга оширади. Бундан ташқари, маркетинг бўлими трейдерлар учун миқдори ва соврин жамғармасининг ҳажми бўйича тенги бўлмаган танловлар тўпламини жорий қилади. Айни пайтда ИнстаФорекс компаниясининг ҳар бир мижози умумий соврин жамғармаси 350 000 АҚШ долларидан ортиқ бўлган 10 та танлов ва акцияларда иштирок этиши мумкин. Иш жараёнини бошқариш тизимига ҳам эътибор қаратиш лозим. Иш жараёнини мақбуллаштириш ва вазифаларни тезкор бошқариш учун махсус равишда компания менежерлари лойиҳалаш софт-бюроси компаниянинг ходимлари томонидан бандлик соҳасига боғлиқ бўлмаган ҳолда у ёки бу лойиҳани ёки вазифани яратиш, амалга ошириш ва жорий қилиш жараёнларини маъмурлаштириш учун мўлжалланган дастурий таъминотга буюртма берилган эди.\nИнстаФорекс компаниясининг кадрлари ресурсларига келсак, аввал бошданоқ компания ёки мутахассисларни жалб қилиш сиёсатига амал қилиб келди. Мана, масалан, ИнстаФорекс компаниясида ходимларнинг ўртача ёши 25 ёшни ташкил этади, бунда барча мутахассислар нисбатан ёш бўлишларига қарамай зарур маълумотларга ва тажрибага эга. Шу билан бирга, юқорида айтиб ўтилганидек, ИнстаФорекс компаниясининг кадрлар таркибининг катта қисми профессионал ўсишда, шунингдек компанияда ишлаш вақтида мутахассислигининг янги қирраларини ўрганишни давом эттирмоқда. ИнстаФорекс раҳбарияти профессионал ривожланишга интилаётган ходимларга ҳар томонлама имкон беради ва рағбатлантиради. Бунда ҳар бир ходим учун барча шароитлар (овқатланиш, фитнес, таълим даврида саёҳатлар, корпоратив тадбирлар) яратилган бўлиб, бу рақобатдаги компаниялар томонидан хэдхантинг хатарини амалий жиҳатдан истисно қилади.\nАгар юқорида санаб ўтилганларнинг ҳаммасига географик экспансияни (айни пайтда компанияда дунёнинг 50 дан ортиқ мамлакатларида 160 дан ортиқ ваколатхоналар қайд этилган) ва ҳамкорлар билан яқин ишлашни (ҳамкорлар билан ишлаш бўлимида 25 дан ортиқ мутахассислар бўлиб, улар мунтазам чет эл хизмат сафарларида бўлишади) қўшадиган бўлсак, у ҳолда Форекс бозорида савдо қилишда ўзининг келажакдаги муваффақиятини мантиқан бошлаш мумкин бўлган замонавий, ҳаракатчан ва оёғида мустаҳкам турувчи Форекс - брокернинг қиёфаси ҳосил бўлади.\nShares журнали, 2012 йил, март


Френки де Йонг: «Барса» Ла Лигада ҳам, ЕЧЛ ҳам ҳали ҳеч нарсани йўқотгани йўқ»\nЕЧЛЛа ЛигаБарсаФренки де Йонг\n«Барселона» яримҳимоячиси Френки де Йонг Ла Лига ва Чемпионлар лигасида ҳали ҳеч нарса йўқотилмаганини айтиб ўтди.\n«Исталган клубдан ҳужум чизиғидагиларнинг ярмини олиб ташланг, бу муаммо келтириб чиқаради. Таркибимизда яхши ўйинчилар йиғилган. Жароҳат олган футболчиларнинг қайтишини кутишимиз керак.\nОдамлар жуда кўпиртиришмоқда. Ла Лигада «Реал» ва «Атлетико» билан орадаги фарқ бор йўғи иккита ғалабани ташкил қилади. Ҳали ҳамма нарсанинг иложи бор.\nҲа, биз Чемпионлар лигасини жуда ёмон бошладик, аммо у ерда ҳам ҳали ҳеч нарса йўқотилмади. Кейинги турда «Динамо» Киевни ва бошқа ўйинларимизни ютишимиз талаб этилади. Куманга жуда катта босим ўтказилмоқда, буни ҳамма кўриб турибди.\nЎзимнинг энг яхши спорт формамда эмаслигим рост, аммо ёмон ҳолатда ҳам эмасман. «Бенфика» билан ўйиндаги мағлубиятдан (0:3) кейин кўп танқидларга учрадик, аммо ёмон натижалардан кейин бу табиий ҳолат», - дейди де Йонг.\nМаълумот учун, «Барса» ЕЧЛ дастлабки икки туридан кейин гуруҳда очкосиз сўнгги ўринда бўлса, Ла Лигада 12 очко билан 9-ўринда бормоқда.


Украина терма жамоаси ҳужумчиси мамлакатда футбол ўлиб бораётганини айтди - Спорт UZ - Скачать музыку бесплатно новинки музыки 2016-2017\nУкраина терма жамоаси ҳужумчиси мамлакатда футбол ўлиб бораётганини айтди\nУкраина терма жамоасига номзод футболчи, Днепропетровскнинг "Днепр" жамоаси ҳужумчиси Роман Зозуля "Футбол Арена" нашрига берган интервьюсида мамлакатда спортга эътибор жуда паст даражада экани ҳақида айтиб ўтди. У Украинада спорт аста-секинлик билан ўлаётгани ҳақида айтган. "Нафақат регби, буни айтиш оғир, ҳатто футбол ҳам кўз ўнгимизда ўлиб бормоқда", дейди Зозуля. У ўзининг Днепропетровскдаги регби жамоасига моддий ёрдам кўрсатганини изоҳлар экан, номи сир сақланган бу жамоадаги дўстлари 5 йилдан буён ҳомийсиз қийин аҳволда қолаётганини айтиб ўтган. 2 март куни Украина Футбол федерацияси ижроий қўмитаси раҳбари Артем Франков УЕФА "Днепр"ни 1 йилга халқаро турнирлардан четлатгани ҳақида маълум қилди. Бунинг сабаби сифатида жамоа собиқ бош мураббий Хуанде Рамос ҳамда унинг ёрдамчисидан бўлган қарзларини тўламагани келтирилган. УЕФА бу маълумотга расман муносабат билдирмаган. - деб хабар бермоқда Stadion.uz нашри.


Олимжон ЖУМАБОЕВ: ХОТИНИНГНИ КИМГА РЕКЛАМА ҚИЛЯПСАН?Haqida.net\nHome Bloggerlar Олимжон ЖУМАБОЕВ: ХОТИНИНГНИ КИМГА РЕКЛАМА ҚИЛЯПСАН?\n— И, куёв ўйнаб кетдими?\n— Келин ҳам қўшилди-ку!\n— Қиз жуда ўйинчига ўхшайди-ку! Қойил-ей, бунақа рақс ҳеч кимнинг тўйида бўлмаган.\n—Шу болага ўхшаган ахмоқ ўйнатади-да, хотинини! Бошқа ким ўйнатарди?! Нечи одам тикилиб турибди…\n…Тахминан ўн йиллар илгари тўйларда келин ўйини эндигина урф бўлганди. Мен ўша пайтлар бунинг маънисига тушунмай, мухлислик қилардим. Ҳа нима қипти, ўйнаса ўйнабди, ёш дердим. Лекин тузукроқ разм солсак, бугун бу одат бутун жамиятни қуршаб олди. Куёвжўраларнинг қийқириши, дугоналарнинг бақир-чақири, атрофдагиларнинг шодон қарсаклари келин ўйинининг “гуркураб-яшнаши”га энг асосий сабабдир. Бу “урф”нинг бошқа маъноси йўқ.\n— Баъзи ҳудудларда ота келиннинг тўйига бормайди, — дейди самарқандлик Дилшод Болтаев. — Агар шу тўйда ота қатнашса, уятга ботади. Тасаввур қилинг, қиз давранинг ўртасида рақс тушаяпти, ҳамманинг кўзи унда… кафтида қанддек авайлаб-асраб улғайтиради, унинг орини сақлаб ҳимоялайди. Демак, қиз ҳам ликкиллаб, давранинг тўрига чиқиб кетмай, қўлидан тортса, ўйнаб кетавермай отасининг ҳам обрў-эътиборни ўйлаши керак.\nХалқимизда келин образи жуда пардаланган. Яъни, у хонадонга қут-барака, тозалик, орасталик, меҳр-оқибат, файз олиб келиши таъкидланади. Бундан ташқари, унинг сиймосида ибо-ҳаё уфуриб туриши кераклиги, ҳар турли одамлардан ўзини тортиши зарурлиги айтилади.\n“Ақлли хотин — уй кўрки…”, “Қутли келин қут келтирар”, деган ҳикматлар замирида ҳам айнан келинчакнинг ўзини тутуши ва атрофидагиларга ибрати ўз аксини топган. Миллий ўзлигимиз намунаси достонларда, халқ ижодиётида, тарихимизнинг энг оғир дамлари тасвирланган асарларда хотин эркакнинг номуси сифатида гавдалантирилган, ёрини ҳимоялаши зарурлиги уқтирилган.\n“Ўткан кунлар”даги кумуш персонажи ҳақиқатан шарқона, ўзбекона келин тимсоли. Унинг ҳар бир ҳаракатида ибрат бор.\n— Миллий менталитетимизга мос эмас, — дейди ўқитувчи Маржона Нуриллаева. — Ғарб тўйларини мослаштириш мумкинмас. Келин ва куёв муносабатлари ҳеч қачон ошкора бўлмаган. Икковининг рақс тушиши, ҳар хил ғарбона қилиқлар кўрсатиши нима мақсадга қаратилган?.. Хотинининг рекламаси учунми? Уни кимга, нега реклама қилаяпсан? Нима бўлгандаям, биз Кумуш ва Барчинлармиз.\n— Тўйдан кейин жўралар билан базм пайти олинган видеони кўрдик, — дейди Аслиддин Худойбердиев. — Эркак кишида рашк бўлмаса, у даюсдан фарқи қолмайди. Куёвнинг келин ўйнаганидан кейинги ҳолати ҳеч биримизни беэътибор қолдирмади. Ер ёрилмади, ерга кирмади. Келин базмидаги саҳналар-ку, майли, бир оз чидаса бўладиган даражада, лекин тўй базмидаги қизлар рақси ҳозир жуда одамларни хижолатга қўяётир. Рашк иймондандур, деганидек одамларнинг ҳирс билан боққан кўзлари жуфти ҳалолига тушаётганини англамаётган одамларни англаш қийин.\nТўйни дабдабали ўтказиш илинжи, албатта, куёв ва келинни ҳар лаҳза ўйлантиради. Бугун оиланинг жамиятдаги ўрни долзарб саналаётган бир даврда яшаётганимиз йигит-қизларни янада сергак яшашга ундайди. Ваҳолангки, ғарбда аллақачон оиланинг мавқеи синган. Бу мингйиллар давомида шаклланган миллий анъаналарни менсимаслик ва оддий, замонавий деб тушунилган урфлар ортидан келиб чиқаётганини ҳар бир киши чуқур англаб етмоқда.\n— Оилавий ажримлар кўпайгани сабаби ҳам келин юзи очилгани, куёвнинг ориятсизлиги ортидан келиб-чиқмоқда, — дейди Улмон момо Болтаева. — Келинчакнинг ўзини қўярга жой тополмаётгандек сакраши бораётган уйида қандай қабул қилинади. Ундаги камтарлик, камсуқумлик, оддийлик фазилатлари ён-атрофидагиларга таъсир кўрсатиши керак. Тилла топган тентакдек қичқириши қайнота-қайнонанинг ҳафсаласини пир қилади. Эр қувватли бўлса, хотин уятли бўлар, деб халқимиз бежиз айтмайди. Аввало, йигит киши хотинини овоза қилмаслиги керак.


Туркистонда биринчи жадид матбуот органи – “Тараққий” газетаси Тошкент шаҳрида Исмоил Обидов муҳаррирлигида 1906 йил 27 июндан эътиборан чоп этила бошланган. Унинг таҳририяти Ўратепа кўчасидаги 97-уйда жойлашган эди.\nГазетанинг бир йиллик баҳоси 5 сўм, олти ойлиги 2 сўм 50 тийин, уч ойлиги 1 сўм 50 тийин бўлган, бир донаси 50 тийиндан сотилган. Газета тўрт саҳифада чоп этилиб, унда эълонлар ҳам босилган. Эълонлар газетанинг биринчи саҳифасида сатрига 40 тийиндан, охирги саҳифада сатрига 20 тийиндан босилган.\n“Тараққий” газетасининг шиори “Нажот: маслакда сабот, тўғриликда ижобат” эди. Нашр “илмий, адабий, сиёсий, фаний, тижорий” газета бўлганлиги унинг ўзида таъкидлаб кўрсатилади.\nГазета фаолияти жуда қисқа вақт давом этди. Шундан сўнг М.Абдурашидхонов муҳаррирлигида “Хуршид” газетаси чиқарила бошланди. 1907 йил 21 августда “Тужжор” газетаси чиққан.\n27 июнь айни пайтда Ўзбекистонда матбуот ва оммавий ахборот воситалари ходимлари куни сифатида нишонланади\ndata-title="27 июнь – биринчи ўзбек газетаси чиққан кун" data-description="<p>Туркистонда биринчи жадид матбуот органи - “Тараққий” газетаси Тошкент шаҳрида Исмоил Обидов муҳаррирлигида 1906 йил 27 июндан эътиборан чоп ..." data-image="https://eltuz.com/wp-content/uploads/2016/06/rasm1601.jpg" data-url="https://eltuz.com/asosiy-mavzular/196401/" data-services="facebook,odnoklassniki,twitter,telegram" data-counter="ig">\nТелеканалдан ëшлар «ҳидини чиқариш» учун «бошлиқ» қилиб тайинланган халқ артисти Озодбек Назарбековнинг кетганлигини ҳар ким ҳар ҳил талқин қилмоқда. ...


Гвардиола ижарадаги футболчини ўз жамоасида кўрмоқчи\n23 март, 2017, 18:30\nҲуқуқий жиҳатдан Туриннинг “Ювентус” клубига тегишли ва жорий мавсумни ижара асосида “Бавария” сафида ўтказаётган Кингсли Коман фаолиятини Англия премьер-лигасида давом эттириши мумкин.\nLe10Sport нашри тарқатган хабарларга кўра, 20 ёшли франциялик футболчининг хизматларига “Манчестер Сити” клуби бош мураббийи Хосеп Гвардиоланинг шахсан ўзи қизиқиш билдирмоқда. Берилган маълумотларга кўра “шаҳарликлар” тез орада Команнинг трансфери бўйича музокараларни бошлайди.\nМаълумот учун, Команнинг “Бавария” билан ижара шартномаси мавсум якунида ўз ниҳоясига етади. Аммо, мюнхенликлар футболчини жамоада олиб қолишни исташса, “Ювентус”га 21 миллион евро тўлаб, уни тўлиқ сотиб олиш ҳуқуқига эгалар.


ҚҚС «сохта» операциялари: қайси соҳада қонунбузарликлар кўпроқ?\nУшбу масалалар юзасидан ҳар бир ҳудудда ишчи гуруҳлари ташкил этилган. (боғланиш учун контаклар)\nҲозиргача шубҳали корхоналар билан «сохта» операцияларни амалга оширган 7 990 та тадбиркорлик субъекти аниқланди. Ушбу ноқонуний операциялар қурилиш соҳасида 35% (201,9 млрд сўм), савдо соҳасида\n25% (467,8 млрд сўм), ишлаб чиқариш соҳасида 18% (96,7 млрд сўм), хизмат кўрсатиш соҳасида 14% (69,5 млрд сўм) ва бошқа йўналишларда\n8% (83,5 млрд сўм)ни ташкил этди.\nХусусан, жорий йилнинг 21 февраль ҳолатига республикамиз бўйича жами 2 534 та корхонада 534,6 млрд. сўмлик асоссиз ҳисоб (зачет)га олинган қўшилган қиймат солиғи (ҚҚС) суммаларига аниқлик киритиш бўйича камерал солиқ текширувлари якунланди. Натижада –


Ҳуқуқ фаоли Эшонқуловани Навоий вилоятида ушлаб сўроқ қилишди « Ўзбекистон Халқ Ҳаракати\n06 June 2018 - 15:35\nМажбурий меҳнат мониторинги бўйича 4 июнь куни Навоий вилоятларига борган журналист Малохат Эшонқулова участка нозири капитан Одил Қурбонов томонидан ушланиб сўроқ қилинди.\nФото: Ичимлик суви қудуқдан олинади\nФаолнинг «Элтуз» га билдиришича, Навоий вилояти Конимех туманида, маҳаллий ҳокимиятнинг «Обод маҳалла» деб аталган «тадбири»ни кузатгани, ҳуқуқ тартибот ходимлар таъқибига сабаб бўлган.\nКучишлатар тизим ходимлари назорати остида, Ўрмон хўжалиги, Электр тармоқлари, Молия, Райгаз, Ғазначилик, Маҳалла каби бюджет ташкилотлари қишлоқдаги уйларнинг пойдевори ва дарвозаларини бир хил қизғиш рангга бўяшга жалб қилинган эди.\nЭътиборли томони, ҳуқуқ фаолига кўра, бу гал мажбурий меҳнат тадбирига ўқитувчи ва медиклар жалб этилмаган.\nФото: Ичимлик суви 3 километрдан ташиб олиб келинади\n«Уларнинг ҳар бирига 10-15 тадан хонадон бўлиб берилиб, юқорида айтганимдай, пойдевор ва дарвозаларни оҳак аралаш қизил сурик рангга бўяш, дарахтларни эса оҳаклаш топширилганди.\nБу оммавий тадбирга Конимех туман прокурори ўринбосари Салимжон аканинг шахсан ўзи бош-қош бўлиб ўтирибди.\nДарвоқе, прокурорнинг ўзи ободонлаштириш билан машғул экан, туман ободонлаштириш ва кўкаламзорлаштириш бошқармаси бошлиғи ҳозир қаерда эканлигини бир тасаввур килиб куринг!» дейди Эшонқулова.\nШунингдек, Эшонқулова қишлоқда ичимлик суви билан таъминлаш масаласини суриштирган. Унинг «Элтуз»га билдиришича, Осиё Тараққиёт банки Қашқадарё ва Навоий вилоятларини ичимлик суви билан таъминлаш учун катта маблағ ажратган эди.\n«Кўпчилик билмаслиги мумкин, Ўзбекистоннинг бешта вилояти ичимлик суви танқис деб эътироф этилган регионлар рўйхатига киритилган бўлиб, Навоий вилояти шулар жумласидан. Конимех тумани маркази Навоий шаҳридан 25-30 км узокликда жойлашган бўлишига карамасдан, бу туман чекка қишлоқлари у ёқда турсин, ҳаттоки, туман марказида ҳам ичимлик суви мавжуд эмас.\nБундан ташкари, кўп қаватли уйларда канализация ҳам йўқ. Балки, туман рахбарлари, ичимлик суви бўлмагандан кейин канализацияга ҳам ҳожат бўлмаса керак деган ҳулосага келган бўлиши эхтимол» дейди Эшонқулова.\nУнинг суриштиришича, ахоли хар куни эрталаб ва кечкурун 2 км масофадан сув ташиб келади, бу аҳвол 4-5 йилдан бери давом этиб келади. Сув хам 1 ёки 2 соат давомида берилади.\nҲуқуқ фаоли, бўлаётган ишларни тасвирга тушириб, интервью олиш жараёнида уни бир фукаро кийимидаги номаълум шахс зимдан кузатиб юрганини сезган.\nКейин бу шахс улар ўтирган машинага ўтириб, Малохатнинг кимлиги, қаердан келгани, бу ерда нима қилаётганини суриштира бошлаган.\nКейинчалик, бу одамнинг туман туман ИИБ бошлиғи ўринбосари экани маълум бўлган.\nМисол учун, 2017 йилнинг 15 октябрида Самарқандда, 2016 йилги пахта мавсумида Бухорода, 2015 йилнинг октябрида эса Хоразмда маҳаллий милиция ходимлари, мажбурий меҳнат фактлари тўпланган флешкани қидириб, Малохат Эшонқулова ва унинг ҳамкасби Елена Урлаевани таҳқирли тарзда ечинтириб тинтув қилишганди.\nҲозирда қўйиб юборилганини, ҳарқалай илгаригидек ечинтириб текширишлар бўлмаганини хабар қилган ҳуқуқ фаолининг кейинги тақдирини, «Элтуз» нашри ўрганишда давом этади.


Бугун юртимизда ҳар бир соҳада жадал олиб борилаётган ислоҳотлардан кўзланаётган асосий мақсад халқимиз фаровонлигини ошириш, одамларни ҳаётдан рози қилиш, иқтисодиётимизни янада мустаҳкамлаш, қисқача айтганда, улкан эзгу мақсадларга қаратилгандир. Бу жараёнда ҳар бир юртдошимиздан фидойилик, ватанпарварлик, астойдил меҳнат қилиш талаб этилади. Ўз навбатида, сидқидилдан қилинган меҳнат асло зое кетмайди.\nБиринчи Президентимиз ташаббуси билан бир қатор давлат мукофотлари жорий этилгани улкан тарихий воқеа бўлди. Ўзбекистон Республикаси парламентининг 1994 йил 5-6 май кунлари бўлиб ўтган сессиясида “Ўзбекистон Қаҳрамони” унвони ва олий нишон — “Олтин юлдуз” медали, “Мустақиллик”, “Дўстлик” орденлари ҳамда “Жасорат”, “Шуҳрат” медалларини таъсис этиш тўғрисидаги қонунлар қабул қилинди.\n“Ўзбекистон Қаҳрамони” унвони олий даражадаги мукофот бўлиб, мамлакатимиз фуқароларига давлат ва халқ олдидаги қаҳрамонона жасорат кўрсатиш билан боғлиқ хизматлари учун берилади. Айрим ҳолларда бу унвон юртимиз фуқароси бўлмаган шахсларга ҳам берилиши мумкин. “Ўзбекистон Қаҳрамони” унвони билан тақдирланган шахсга “Олтин юлдуз” медали ва унвон берилганлиги тўғрисидаги ҳужжат тантанали вазиятда топширилади.\nЎтган йиллар давомида кўплаб юртдошларимиз мазкур олий мукофот билан тақдирлангани республикамизда инсон меҳнатини муносиб рағбатлантириш, қадр-қимматини юксалтиришга қаратилаётган улкан ғамхўрликнинг ёрқин ифодасидир.\nОта-боболаримизнинг асрий орзу-умидлари — истиқлолимиз халқимизнинг улкан тарихий ютуғидир. Шу боис давлатимизнинг юксак мукофотларидан бири “Мустақиллик” номи билан аталишида катта рамзий маъно бор.\nМазкур орден билан мустақил ҳуқуқий давлат барпо этиш ва уни мустаҳкамлаш, мамлакатимизда тинчлик ҳамда тараққиётни таъминлашга улкан ҳисса қўшган ҳамюртларимиз, шунингдек, Ўзбекистон фуқароси бўлмаган шахслар тақдирланади.\nЮртимизда юздан ортиқ миллат ва элат вакиллари бир оила фарзандларидек ҳаёт кечирмоқда. Уларнинг тили, урф-одатлари ҳамда анъаналари ҳурмат қилиниши, ривожланиши учун мустаҳкам ҳуқуқий асослар, зарур шарт-шароитлар яратилган. Миллатлараро тотувлик, дўстлик мамлакатимиздаги барқарорлик ҳамда тараққиётнинг муҳим омилидир.\n“Дўстлик” ордени Ўзбекистондаги барча миллат ва элат вакиллари ўртасида дўстлик, ўзаро ҳамжиҳатлик ҳамда тотувликни мустаҳкамлашда катта ютуқларга эришган, халқимизнинг бошқа мамлакатлар халқлари билан дўстлик ва ҳар тарафлама ҳамкорлигини ривожлантиришга улкан ҳисса қўшган фуқароларни мукофотлаш мақсадида таъсис этилган. Қонунда мазкур орден билан республикамиз фуқароси бўлмаган шахслар ҳам тақдирланиши мумкинлиги белгиланган.\nВатанимизнинг иқтисодий ва ижтимоий тараққиётида, диёримизда истиқомат қилаётган барча миллат ҳамда элатлар ўртасидаги дўстлик, тотувликни мустаҳкамлашда Нукус шаҳри аҳлининг ҳам хизматлари катта. 2003 йилда Биринчи Президентимизнинг Фармонига мувофиқ, Нукус шаҳри “Дўстлик” ордени билан мукофотланди.\nМамлакатимиз тинчлиги эзгу орзу-ниятларимиз рўёбининг муҳим кафолатидир. Шу маънода, она-юртимиз осойишталигини, халқимизнинг хотиржам ҳаётини таъминлаш миллий армиямиз ҳамда ҳуқуқ-тартибот идоралари зиммасига катта масъулият юклайди. Бу йўлда мардлик ва жасорат кўрсатган инсонларнинг хизматлари ҳам муносиб эътироф этилаяпти. Ўтган давр мобайнида мамлакатимизнинг миллий хавфсизлигини таъминлаш, жамоат тартибини сақлаш ва жиноятчиликка қарши курашда, ҳарбий ёки хизмат бурчини адо этиш вақтида кўрсатган мардлик ҳамда жасорати учун кўплаб юртдошларимиз “Жасорат” медали билан тақдирлангани бунинг ёрқин ифодасидир.\n“Шуҳрат” медали билан мамлакатимиз иқтисодиёти, фани ва маданиятини ривожлантиришга, ёш авлодни ватанпарварлик, миллий истиқлол ғояларига садоқат руҳида тарбиялашга ўзининг ҳалол меҳнати билан катта ҳисса қўшаётган ҳамюртларимиз тақдирланади.\nҚувонарли томони шундаки, бугун миллий давлат мукофотларимиз Истиқлолнинг қадрига етиб, ўз меҳнати, ташаббускорлиги билан фаровон ҳаётимиз барқарорлигини таъминлашга муносиб улуш қўшаётган юртдошларимиз учун юксак ва олий шараф бўлиб қадрланмоқда, жуда азиз ва табаррук моҳият касб этмоқда.\nМазкур рукндаги бошқа мақолалар: « Юксак ҳуқуқий маданият\tХонадонимиз файзи, ҳаётимиз кўрки »


Қурултой: 11 йиллик умумтаълим тизимига ўтиш Ўзбекистонни қолоқ давлатлар сафига қўшиши мумкин!\nПрезидент Шавкат Мирзиёев яқинда Тошкент шаҳри мактабларидан бирида “тажриба сифатида 11 йиллик таълимни қайта тиклаш зарурлигини” таъкидлагани ортидан Халқ таълими вазирлиги ва “кенг жамоатчилик” бу таклифни “ оммавий маъқуллаш” маъракасини бошлаб юборди. Ўзбекистон телеканалида чиқиш қилаëтган ўқитувчи опалар “11 йиллик таълимга қайтишни энг оқилоно ва минг дардга даво” дея алқашди.\nОзодликнинг "Қурултой" дастурида қатнашган мутахассислар эса¸ 11 йиллик таълимга қайтишнинг салбий оқибатларидан гапиришди.\nЧехиядаги Боҳемия универститети ўқитувчиси Холназар Омонов назарида бу қайтиш Ўзбекистонни қолоқ давлатлар клубига аъзо қилиб қўяди ва Ўзбекистоннинг дунë таълим соҳасида кечаётган оламшумул ўзгаришлардан четда қолишига сабаб бўлади.\nБу фикрни таълим муаммоларини ëритиб келаëтган тошкентлик блоггер Сардор Салим ҳам таъкидлади:\n- Барча ўтмишга эмас, келажакка кўз тиккан, тараққий этиш истагида бўлган миллатлар 12 йиллик таълим тизимини танлаётган бир вақтда биз замонавий шарт-шароитларда самарасизлигини кўрсатган 11 йиллик тизимга қайтаётганимизга сабаб нима? Бу саволга мухтасаргина қилиб, ўрта таълим тизимидаги таназзул, дея жавоб бериш мумкин. Мактаб (коллеж ва лицейлар) ўз функциясини бажармаяпти. Бироқ баъзилар ўйлаганидек, совет моделидаги 11 йиллик ўрта мактаб тизимига қайтишнинг ўзиëқ таълим сифатини яхшиламайди.\n"Қурултой"да иштирок этган журналист Назокат Азим 1997 йилдан олдин мавжуд бўлган 11 йиллик таълим қайта тикланиши зарурлигини урғулайди:\n- Тиклаш керак. Шунда худди аввалгидек, ким истаса мактабда қолиб, ўқишни давом эттиради, ким ҳоҳласа касб-ҳунар коллежларида ўқийди. Муаммо - мактаб дарсликларида ва ўқитувчиларда. Янги ўқув йилигача мактаб дарсликларини чиқаришга улгуришармикан, деб қайғураяпман. Агар чиқарилган тақдирда ҳам¸ бундай қисқа вақт мобайнида уларнинг сифатли бўлиши одамни ўйлантиради. Табиийки, ўқитувчиларни ҳам қайта ўқитиш, дарсликларга доир услубий қўлланмалар билан таъминлаш талаб этилади.\nСуҳбатдошга кўра¸ 11 йиллик мактаб таълими уйига совчи келаëтган қизларга ҳам қўл келади:\n- Неча йил ўқишдан кўра¸ ўқишнинг сифати муҳимроқ. Агар ҳақиқатан ҳам болаларнинг билим олишига ижобий таъсир кўрсатувчи дастурлар ишлаб чиқилса, нур устига аъло нур, лекин бор программани чўзиб ёки такрорлаб, болаларнинг бир йиллик вақтини ўғирлаш инсофдан эмас. Бунинг устига¸ бизда 18 ёшли қизларнинг уйига совчи кела бошлайди. Эрта турмуш қуриш анъанасига риоя қиладиган оилаларимиздаги қизларимиз, 9-синфни битириб, бирор касбга эга бўлганлари мақсадга мувофиқ¸ дея таъкидлайди Назокат Азим.\nФоторассом Умида Аҳмедова совет давридаги таълим тизими самарасини маъқуллаб гапирди.\nБлоггер Сардор Салим бу гапларни ноилмий иддаолар деб атади:\n-Ушбу иддаолардан ташқари аксарият изоҳларда учраётган 11 йиллик таълимнинг энг муҳим афзаллиги бу – “совет иттифоқида биз шундай ўқиганмиз, шу таълим тизими билан Белка ва Стрелкани космосга учирганмиз” экан. Энди нега 200 га яқин давлатдан 163 нафари мактабларини 12 йиллик таълимга ўтказаётгани сабабларини кўриб чиқайлик.\nЗамонавий дунё тараққиётининг муҳим қонуниятларидан бири таълим вақти тобора узайиб бораётганидир. Кўпроқ миллатлар бежизга мактаб таълимини 12 йиллик тизимга (бошланғич – 4 йил, ўрта – 5 йил ва ўрта махсус - 3 йил коллеж ёки лицей) ўтказмаяпти. Ўқувчи ўзлаштириши зарур бўлган маълумотлар ҳажми йилдан-йилга каттариб бормоқда – уни ўзлаштириш, янги қобилият ва малакаларга эга бўлиш тобора кўпроқ вақтни ва янги мазмунни талаб қилаяпти.\nДунëда 12 йиллик мактаб таълимига асосланган муайян халқаро таълим стандарти шаклланган. АҚШ, Канада, Япония, Швеция, Франция ўрта мактабида – 12 йил, Германия, Чехия, Италия, Швейцарияда – 13 йил, Нидерландияда – 14 йил ўқилади. Ривожланган давлатларнинг барчасида олий ўқув юртига кириш учун камида 12 йиллик ўрта таълим талаб қилинади. Башарти биз 11 йиллик таълимга қайтсак, ўзбек мактабининг битирувчиси хориж университетига тўғридан-тўғри кира олмайди, яна бир-икки йил уларнинг мактабида ўқиб беришга мажбур бўлади. Хусусан, шундай муаммога мен ҳам дуч келганман. Германиянинг Ҳайделберг университети танлов комиссияси ўзбек мактаби аттестатини 11 йиллик бўлгани учун тан олмаган. Яна бир йил ўзбек олий ўқув юртида ҳам ўқиганим жонимга оро кирган, ўша бир йил 12-ўрта таълим йили ўрнига ўтган¸ дейди ўзбекистонлик блоггер.\nСуҳбатдошга кўра¸ минтақадаги давлатлар ҳам таълим соҳасида юқори стандартга интилмоқда:\n- Пост-совет давлатлари ҳам 12 йиллик тизимга ё аллақачон ўтган, ё ўтишни ният қилган. Хусусан, Украина (2018) ва Қозоғистон (2020) ҳам тез орада бу тизимга ўтишни режалаштирган. Биз Россияга тақлид қилишни, ундан илҳомланишни яхши кўрамиз. Лекин Россиянинг ўзида ҳам совет ўрта таълим моделидан воз кечиб, 1-4 (бошланғич мактаб), 5-10 (ўрта) ва 11-12 (юқори) формуласига ўтиш нияти бор. Хўш, улар шундай қилса, биз яна ахмоқ бўлиб, 12 йилликка қайтамизми? Наҳотки шунчалар бетайин бўлсак!¸ дея риторик савол қўйган Сардор Салим ¸таълимдан мақсад нима ўзи деган саволга ҳам ойдинлик киритди:\n-Таълимнинг мақсади вояга етмаганларни маҳалла-кўйнинг кўз олдида сақлаш, юриш-туриши, кийиниши, ўзини тутишини назорат қилиш ёки ёшлар ўртасида ўз жонига қасд қилиш, эрта туғруқ, турли оқимларга қўшилиб қолиш каби важлар билан уларни “доимий инфантил ёш бола” статусида сақлаб қолиш эмас. Таълим тизимининг мақсади сипо, оқ кўйлак, қора шим кийган оломонни етиштириш ҳам эмас.\nТаълим тизимининг бош мақсади мустақил фикрлайдиган авлодни шиддат билан ўзгараётган глобал дунëда яшаб кетишга тайёрлаш, уларни бошқа мамлакатдаги тенгқурларига нисбатан рақобатбардош қилиш ва шу орқали миллатнинг равнақини таъминлашдир. Ёшлари касбсиз, маҳорат ва малакасиз, мустақил фикрламайдиган, ўрганишни ўрганмаган миллатлар заифлашиб, бошқа миллатларга ем бўлишини тарих 1001 марта исботлаб берган.\nМана шу тарихдан сабоқ чиқарган ҳолда¸ Ўзбекистон замон талабларига жавоб бериш мақсадида 12 йиллик таълим тизимини постсовет ҳудудида биринчилардан бўлиб жорий этди. Биринчи президент Ислом Каримов 1990 йил 3 августда бўлиб ўтган йиғилишлардан бирида республикада барча соҳалар қатори таълим тизими ҳам бутунлай издан чиққани, ўқув муассасалари ачинарли аҳволга келиб қолганини айтиб ўтган эди. 1997 йилда қабул қилинган “Таълим тўғрисида”ги қонун ва "Кадрлар тайёрлаш миллий дастури" замонанинг кун тартибидаги муаммоларни ҳал этиш учун ўз даврининг илғор ва узоқни кўзлаган ташаббуси бўлганини бошқа постсовет республикалари ҳам эндигина – биздан 20 йил кейин бу йўлдан юришни режалаштиргани кўрсатиб турибди.\nЛекин таълим тизимидаги ислоҳотлар кўзланганидек амалга оширилмади ёки аллақачон маънан эскирди. Бизга ҳозир таълимнинг янги ислоҳоти керак, лекин бу ислоҳот ўқув йиллар сонини қисқартириш ёки кўпайтиришдан иборат бўлмаслиги лозим¸ дея таъкидлайди блоггер Сардор Салим.\nМирзиëев 11 йиллик мактаб тизимини қайтариш йўлида илк қадам қўйди\nОта-оналар 11 йиллик мактабга қайтиш-қайтмаслик бўйича фикр билдирди\nБир ой ичида Наманганда безориликда айбланган 50 нафар коллеж ўқувчиси тергалди


Бугун Қозоғизтон парламенти ядровий қуроллар тарқалишига йўл қўймаслик ва ракета шахталарини йўқ қилиш тўғрисидаги шартнома муддати узайтирилишини тасдиқлади.\nИнтерфакс ахборот бошқармаси хабар беришича, мазкур шартномада Қозоғизистонда оммавий қирғин қуроллар инфраструктурасини йўқ қилиш, шунингдек, радиоактив манбаларни кучдан чиқариш ва ядровий қуроллар ëқилғисини хавфсиз омборларда сақлаш назарда тутилган. 1993 йил декабр ойида Қозоғизистон ва АҚШ ядровий таҳдидни камайтириш бўйича ҳамкорлик шартномасини имзолади. Муддати узайтирилган шартнома президент Нурсултон Назарбоев томонидан имзолаганидан кейин 2007 йилгача кучда бўлади. Интерфакс хабарига қараганда, АҚШ Қозоғистоннинг тахдидни камайтириш дастурларини амалга ошириш учун 180 миллион доллардан ошиқ хисса қўшган. Қозоғистон худудларида баллистик ракеталарнинг қарийиб 150 та шахтаси йўқ қилинган.


Умумий маълумот - QarshiDU.Uz\nҚарши давлат университети таълим ва тадқиқотга глобал ёндашувни қўллаб қувватловчи Ўзбекистондаги энг йирик ва етакчи университетлардан бири ҳисобланади. Қарши давлат университети кўп босқичли таълим тизимида фаолият кўрсатадиган кўп тармоқли университетдир.\nҲозирги кунда университетда 14 та факультет, 42 та кафедра мавжуд бўлиб, 38 та бакалавриат таълим йўналишлари, 25 та магистратура мутахассисликлари ва 19 та докторантура ихтисосликлари бор.\nУниверситетнинг 14 та факультетлари қуйидагилардан иборат\nҚарши давлат университети жамиятнинг турли соҳалари учун замонавий мутахассислар тайёрлаш бўйича таълим фаолиятини амалга оширади. Университет замонавий таълимни ривожлантириш мақсадида талабалар ва ўқитувчилар фаолиятини қўллаб-қувватловчи, инновацион муҳит яратишга интилиб келмоқда. Университет талабаларнинг потенциалини оширишга ва уларнинг келажакка тайёр бўлишига ёрдам беришга асосланган ўзига хос Осиё ва жаҳон тажрибасини таклиф этади. Бинобарин, янги билимларни олиш билан бир қаторда олинган билимларни амалиётда қўллаш учун ҳам барча шароитлар яратилган. Талабалар университетни битургунга қадар бўлган вақт мобайнида кўплаб ҳам назарий ҳам амалий билим ва кўниклмаларга эга бўладилар.\nОлийгоҳда 6 та илмий Кенгаш, 1 та илмий марказ, 1 та илмий лаборатория, 5 та ўқув лабораториялари мавжуд.\nҚарши давлат университети фаолиятида ўтган бир йил илмий салоҳиятни ошириш, илмий ва инновацион соҳада қатор янгиланишлар, илмий ютуқларга эришиш ҳамда хорижнинг энг илғор тажрибаларини ўрганиш, уларни миллий тажрибаларга сингдирган ҳолда фан ва таълим соҳасига тадбиқ этиш даври бўлди. 2021 йилда илмий инновацион соҳада фаолият самарадорлигини ошириш учун кафедралар кесимида тармоқ жадвал шакллантирилди. 2021 йилдан ҳозирги вақтга қадар 66 та (2020 йилда 18 та) диссертасия ҳимоя қилиниб 38 та (2020 йилда 29 та) илмий унвон олинди. Натижада, университетнинг илмий салоҳияти 28.2% дан 35.5% гача ўсди. 2021 йилдан ҳозирги вақтга қадар мос 19 та дарслик (2020 йилда 3 та), 76 та ўқув қўлланма (2020 йилда 12 та) ва 65 та монография (2020 йилда 21 та) нашр этилди. Web of Science va Scopus базасидаги журналларда илмий мақолалар нашри йўлга қўйилиб, 2021 йилдан ҳозирги вақтга қадар 186 та мақола нашр этилди. Университетда 6 та илмий даражалар берувчи илмий кенгашлар фаолият олиб бормоқда.\nУниверситет халқаро таълим дастурларининг фаол иштирокчисидир. Айни пайтда университет 70 дан ортиқ хорижий таълим муассасалари билан таълим ва илмий тадқиқот соҳасида ҳамкорлик шартномалари ва англашув меморандумлари имзоланган.\nШунингдек, олий таълим муассасаси бир қатор йирик халқаро илмий ва таълим лойиҳалари (Эрасмус+, Эрасмус Мундус ва бошқалар) аъзоси ҳисобланади. Жумладан, Эрасмус+ дастурининг кредит мобиллиги лойиҳаси доирасида Испаниянинг Хаэн университети, Словакиянинг Константин фалсафа университети ва Польшанинг Зелена Гора университетлари билан ўзаро ҳамкорлик келишувлари имзоланган.\nОлий таълим тизимини 2030 йилгача ривожлантириш контсепциясига асосан, университетнинг Халқаро таълим дастурлари факультетида Россия Федерацияси ва Беларус Республикасининг етакчи университетлари билан ҳамкорликда 6 та бакалавриат таълим йўналишлари ва 4 та магистратура мутахассисликлари бўйича кадрлар тайёрлаш йўлга қўйилди. Жумладан, Белгород давлат миллий тадқиқот университети, Москва давлат лингвистика университети, Приволжск тадқиқот тиббиёт университети ва Гродно давлат университетлари ҳамкорлигида филология, биология, лингвистика, даволаш иши, педиатрия иши, амалий математика йўналишлари бўйича 220 нафар бакалаврлар, 26 нафар магистрантлар таҳсил олмоқда. Қўшма таълим дастурларида таълим сифатини ошириш мақсадида бакалавриат таълим йўналишларида 94 нафар, магистратура мутахассисликларда 56 нафар маҳаллий ва хорижий професссор-ўқитувчилар фаолият кўрсатмоқда.


16:58 / 01 июль | Maftuna | 78\nАссалому алайкум! Мен доим бу фоний дунёни алдамчи ҳою ҳавасларидан узоқ туришга ҳаракат қиламан. Саловатлар, маърузалар эшитганимда фақат оҳиратдаги аҳволим ташвишга солади. Бошқа нарсалар назаримда қадрини йўқотади; ибодатлар, зикрлар билан банд бўламан. Лекин озгина вақт ўтиб бу ҳаёллар унутилади. Яна бу дунёни арзимас кичик муаммоларига шўнғиб, ҳақиқий дунёдан, ибодатларимдан, Роббимдан узоқлашиб кетгандек бўламан. Шу аҳволда ўлиб қолишдан жуда қўрқаман. Нима қилсам қалбим Роббимга, ибодатга бутунлай боғланади?\nШунда Расулуллоҳсоллаллоҳу алайҳи васаллам:\nМуслим ва Термизий «Рақоиқ»даривоят қилганлар. Охирги лафзда:\nШарҳ:Бу ҳадиси шариф жуда ҳам машҳур ҳадислардан бўлиб, унинг аввалги қисми қуйидагича:\n«Расулуллоҳсоллаллоҳу алайҳи васалламнинг ҳузурларида бўлганимиздау зот бизга дўзах ва жаннатни эслатадилар. Ҳаттоки биз кўзимиз билан кўргандек бўламиз. У зотнинг ҳузурларидан чиққанимизда эса жуфти ҳалолларга, болаларга ва молу мулкка аралашиб, кўп нарсани унутамиз», дедим.\nМен Абу Бакр билан Расулуллоҳсоллаллоҳу алайҳи васалламнинг ҳузурларига бордим. У зотнинг олдиларига кириб...» деб давом этади.\n5. Шариат ҳудудида оила, бола-чақа ва молу мулк ташвишида бўлиш мунофиқлик ёки номарғуб нарса эмаслиги.\nҚазо намозларнинг ошкор бўлиши


“Металлург” “Бунёдкор” ёшларини мағлуб этди - Спорт UZ - Скачать музыку бесплатно новинки музыки 2016-2017\n“Металлург” “Бунёдкор” ёшларини мағлуб этди\nЯнги мавсумга ҳозирлик кўраётган Бекободнинг “Металлург” жамоаси кеча пойтахтимизда “Бунёдкор” жамоаси ёшлар таркибига қарши назорат учрашувини ўтказди ва 2:1 ҳисобида ғалаба қозонди. Ўйин “Бунёдкор” академияси майдонида бўлиб ўтди. Қўқонликларга қарши ўйинда бўлгани каби “Металлург” устозлари бу сафар ҳам машғулотларда қатнашаётган барча футболчиларни синаб кўришди. Биринчи таймда асосий таркиб ўйинчилари фаолият юритишган бўлишса, иккинчи таймда ёшлар таркиби аъзолари катта эътибор қаратилди. Ўйинда биринчи бўлиб ҳисобни мезбонлар очишди. Бекободликларнинг ҳимоядаги эҳтиётсизлигидан унумли фойдаланган Ҳикмат Эргашев шогирдлари олдинга чиқиб олишди. Бу вазиятда асосий таркиб билан хориж йиғинига кета олмай қолган Шокир Зуагининг маҳоратини ҳам алоҳида таъкидлаб ўтиш лозим. Аммо маҳорат ва тажриба борасида устунликка эга бўлган “Металлург” тезда ўз сўзини айтди. Биринчи бўлимнинг ўзидаёқ “Металлург” ҳисобни тенглаштириб олди. Жарима майдонига кирмасдан берилган зарба гол билан якунланди. Гол муаллифи Дилмурод Каримов бўлди. Иккинчи таймда ҳам суръатни бўшаштирмаган бекободликлар кўплаб имкониятларга эга бўлишган эрса-да, улардан фақат биттаси дарвозанинг ишғол этилиши билан якунланди. Чап қанотдан ҳужумни Мурод Тошматов бошлаб берди ва унинг жарима майдонига юқорилатиб етказиб берган тўпига Зоҳид Абдуллаев биринчи бўлиб етиб келди ва боши билан тўпнинг йўналишини ўзгартирди – 2:1. Бу ҳисоб ўйин охиригача ўзгармасдан қолди. “Металлург” кейинги назорат учрашувини 19 январь куни “Машъал” жамоасига қарши ўтказади. “Металлург” – “Бунёдкор” (ёшлар) – 2:1 (1:1). Ҳакамлар: Игорь Гармашов, Баҳодир Баҳромов, Олим Абдувосилов. “Металлург”: Зафар Сафоев (Тимур Тўйчибоев, 75), Мирғиёс Сулаймонов, Ҳикмат Ҳошимов (Жасур Аҳмедов, 46), Даврон Каримқулов (Улуғбек Худоёров, 46), Мурод Тошматов, Дилмурод Каримов(Суннатилла Эрматов, 65), Дониёр Одилов (Улуғбек Боқиев, 46), Саид Абдужабборов(Озод Комилов, 60), Руслан Вагапов(Сирож Тошпўлатов, 65), Аюбхон Нўъмонов (Сардор Расулов, 40), Зоҳид Абдуллаев. Категория: Спорт UZ Нашли ошибку?


ЎЗБЕКИСТОН — ИСТЕЪДОДЛАР МАМЛАКАТИ - Ўзбекистон овози газетаси\nЎЗБЕКИСТОН — ИСТЕЪДОДЛАР МАМЛАКАТИ\nДунёда истеъдодсиз боланинг ўзи йўқ. Лекин қизиқишларига ўз вақтида эътибор бермаслик, ғамхўрлик кўрсатмаслик, етарли шароит яратмаслик натижасида унинг интилишлари юзага чиқмай қолиши мумкин.\nПрезидентимиз таъкидлаганидек: «Билимга чанқоқ, истеъдодли ёшларни топиб, уларни Ватанга фидойи инсонлар қилиб тарбиялаш муқаддас вазифадир».\nАслида, шавкатли аждодларимиз истеъдодларни тарбиялаш борасида беқиёс тажрибага эга бўлишган. Хоразмлик Абу Наср ибн Ироқ оддий болани тарбиясига олиб, уни буюк аллома Абу Райҳон Беруний даражасига етказган.\nМирзо Улуғбек давлат ишлари ва илм билан машғул бўлишига қарамасдан, Али Қушчининг улуғ олим мақомига эришишига шарт-шароит яратган.\nҲазрат Алишер Навоий рангтасвирга меҳр қўйган Камолиддин Беҳзодни тенгсиз мусаввир бўлиб етишишига ўз ҳиссасини қўшган...\nЮртимизнинг шонли анъанаси мустақиллик туфайли тикланди. Шуни ғурур билан айтиш керакки, мамлакатимизда истеъдод тарбияси давлат сиёсати даражасига кўтарилди.\nБу юртимизда таълим ислоҳотларининг тобора чуқурлашиб бораётганида, ўқув муассасаларининг моддий-техник базаси мустаҳкамланаётганида, истеъдодли ўқувчи-ёшларни аниқлаш ва рағбатлантириш мақсадида фан олимпиадалари, кўрик-танловлар, фестиваль ва спорт мусобақалари ўтказилаётганида яққол намоён бўлмоқда.\nАйниқса, бу борада иқтидорли талабаларга Президент стипендияси, Абу Райҳон Беруний, Мирзо Улуғбек, Алишер Навоий номидаги Давлат стипендиялари таъсис этилгани, адабиёт, маданият, санъат, таълим ва спорт соҳаларида ноёб истеъдодини намоён этган қизларимизнинг Зулфия номидаги Давлат мукофоти билан тақдирланиб борилаётгани муҳим аҳамият касб этмоқда.\n1994 йилда шоҳмотда дастлабки муваффақиятларга эришган Рустам Қосимжоновга Президентимиз совғаси — замонавий компьютер ва уч юз мингдан зиёд шоҳмот ўйинлари матни ёзилган диск тақдим қилинди, иқтидорли шоҳмотчига ҳомийлар бириктирилди. Бундай эътибор-ғамхўрликдан руҳланган Рустам Қосимжонов зиммасидаги вазифани чуқур англади ва Президентимиз раҳнамолигида жаҳон чемпиони бўлди, халқимиз ва дунё шоҳмотининг ифтихорига айланди.\nЮртимизда иқтидорли ёшларга мунтазам равишда ғамхўрлик кўрсатиб келинмоқда. Дзюдо бўйича икки карра Олимпия ўйинлари бронза медали совриндори, икки карра жаҳон чемпиони, бухоролик Ришод Собировни олайлик. Унга пойтахтимизнинг Алишер Навоий кўчасида янги қурилган муҳташам уйлардан турар-жой ажратилди, мамлакатимизда ишлаб чиқарилган «Ласетти» автомашинаси совға қилинди...\nШоҳмот бўйича ўзбек қизларидан биринчи бўлиб халқаро гроссмейстер унвони билан шарафланган фарғоналик Нафиса Мўминовага Президентимиз совғаси — замонавий компьютер топширилди...\nИшончимиз комил, Обод турмуш йилида Давлат стипендиялари ва Зулфия номидаги Давлат мукофоти лауреатлари бўлган ёшларимизнинг, нуфузли халқаро мусобақаларда ғолиб чиқиб, Ватанимиз шуҳратига шуҳрат қўшаётган ёш спортчиларимизнинг ибратли фаолияти, уларнинг ноёб истеъдоди ва эришган ютуқларини кенг тарғиб қилишда журналистларимиз, барча ижодкорларимиз фаоллик кўрсатишади.\nУлар ҳақидаги таҳлилий материаллар барчада фахр-ифтихор туйғусини уйғотиши билан бирга ёшларимизга намуна бўлади, уларнинг ўзларини эса юксак мақсадлар сари ундайди.\nБу ёшлар эртанги кунимизнинг берунийлари, али қушчилари, камолиддин беҳзодлари, рустам қосимжоновлари бўлса не ажаб!\nИстеъдодли ёшларимиздан бири шоҳмотчи Нафиса МЎМИНОВА ҳақидаги мақолани эътиборингизга ҳавола этмоқдамиз.


20:15 13.05.2020 (Янгиланган 20:25 13.05.2020)\nСўнгги кунларда элчихона ва консуллик бўлими атрофида Ўзбекистонга чартер рейслар орқали қайтишни хоҳлаган фуқаролар тўплана бошлаган. Бу ҳам турли касалликлар, хусусан, COVID-2019 коронавирус инфекциясига чалиниш хавфини оширмоқда.\nТОШКЕНТ, 13 май - Sputnik. Россиядаги Ўзбекистон элчихонаси РФ ҳудудида бўлиб турган ватандошларга мурожаат билан чиқди.\nСўнгги кунларда Ўзбекистон фуқаролари Россиядан олиб кетиш учун ташкил этилаётган чартер рейслари кенг муҳокамаларга сабаб бўлмоқда. Ижтимоий тармоқларда баъзи ватандошларимизнинг ва блогерларнинг ўзбекистонликларни ватанга қайтариш жараёнидан норози бўлиб билдирган фикрлари ва видеолавҳалари тарқалмоқда.\nХабарда айтилишича, 2020-йил 12-май ҳолатига кўра, элчихона консуллик бўлими томонидан тузилган онлайн-рўйхатга ватанга қайтиш истагини билдирган 55 минг киши киритилган. Бу каби рўйхатлар Ўзбекистоннинг Россия ҳудудларидаги Бош консулхоналари томонидан ҳам юритилиб, уларда тахминан 10 мингга яқин фуқаро қайд этилган. Жорий йили 11-12-май кунларининг ўзида 14 минг ватандошимиз Ўзбекистонга қайтишда ёрдам сўраб элчихонага мурожаат қилди.\nҲозирги вақтда Элчихона ўз имкониятлари ва ваколатлари доирасида Ўзбекистон Республикаси фуқароларини Россиядан имкон қадар тез муддатда олиб чиқишга барча кучларини сафарбар қилган. Тезкор штаб тузилган, 9 та ходимдан иборат махсус гуруҳ ташкил этилиб, у доимий равишда фуқаролар билан ишлаб келмоқда.\nМаълумки, чартер рейсларига биринчи навбатда кекса, касал фуқаролар, ҳомиладор ва болали аёллар, шунингдек, илгари бекор қилинган доимий рейсларга чиптаси бор фуқаролар жойлаштирилади. Шу сабабли элчихона дипломатлари томонидан тасдиқловчи ҳужжатлар сўралганда ватандошлардан вазиятни тўғри тушунишлари ва тегишли ҳужжатларни тақдим этишлари сўралмоқда.\nБундан ташқари, сўнгги кунларда Элчихона ва Консуллик бўлими атрофида чартер рейслари орқали Ўзбекистонга қайтиш истагида бўлган фуқароларимиз тўпланиши кузатилмоқда. Ушбу ҳолат турли касалликлар, шу жумладан, COVID-2019 коронавирус инфекциясини юқтириш хавфини орттиради.\n"Элчихона Россиядаги ўзбекистонликларнинг COVID-2019 коронавируси тарқалиши билан боғлиқ вазиятдан хавотирлари ва Ватанга, ўз оила ва яқинлари бағрига қайтиш истагини яхши тушунади. Шу билан бирга, Элчихона Россиядаги ватандошларимиз тўқнаш келаётган молиявий қийинчиликлар ҳақида ҳам хабардор бўлиб, шу кунларда “Меҳр” лойиҳаси доирасида фуқароларимизга бир марта бериладиган моддий ёрдам тўлаб беришни бошлади", - дейилади хабарда.


Нима учун машиналар ёнди? Мутахассис жавоб...\n04.07.2019 12:36 0 2532\nЎзбекистонда чиқарилаётган автомобиллар учун электрожгут етказиб берадиган UzKOJE қўшма корхонаси директори Бахтиёр Абдураҳмонов кундузи ёқиб юриладиган чироқ ҳақидаги саволларга жавоб бериб ўтди. Шу билан бирга мутахассис автомобилларнинг оммавий ёниши ҳақида Xabar.uz учун фикр билдираркан, бунга кабел тизимининг алоқаси борлигини инкор этди.\n«Автомобиллар ёнишида биз ишлаб чиқарган электрожгутнинг алоқаси йўқ. Чунки, корхонамиз ишлаб чиқарган ҳар бир маҳсулот лабороторияда тўлиқ текширувдан ўтади. Биз маҳсулотимиззни 130 градус иссиқликда синаб кўрамиз.\nЭлектр тизими ҳимояланган ва сим зарарланган тақдирда ҳам олов ҳимоя қопламидан ташқарига чиқмайди. Сим ҳатто эришга ҳам улгурмайди, дарҳол реле узилади ва автомобил двигатели ўчади. Компьютер сизга қаерда муаммо борлигини кўрсатиб беради.\nЁнғин нимадан келиб чиқиши мумкин? Агар автомобилга қўшимча ускуналар қўлбола услубда жойлаштирилган бўлса, бунда биз ишлаб чиққан тармоққа аралашув бўлиб, қўшимча ускунага ток олиб борилади. Шундай вақтда ёнғин келиб чиқиши мумкин. Чунки қўшимча ускунага ток тортиб кетилганда реле қўйилмайди. Ҳимоя қатламига ҳам зарар етади.\nЭлектр тизимига кўчадаги усталар томонидан аралашув бўлганда автомобилнинг кабел тизимига зарарланади. Айтайлик, биз маълум кабелни ўрнатишда қанчадир тонна босим билан сиқамиз. Бу нарса автоматлаштирилган. Маҳсулот тайёр бўлгандан сўнг ҳам яна текширувдан ўтказамиз. Кўчадаги усталар эса омбур билан шунчаки сиқиб қўяди.\nКундузги чироқни ёқиб юриш ҳақида қарор қабул қилингандан сўнг ишлаб чиқарилаётган маҳсулотга ҳеч қандай ўзгариш киритмадик. Чунки шундоқ ҳам электр тизими кундузи ёқиб юриладиган чироққа мўлжалланган. Айтайлик, завод шу вақтга қадар нафақат ички бозор, балки экспортга ҳам автомобил чиқарган. Хорижда кундузги чироқни ёқиб юриш талаби аввалдан бор. Улардан ҳали ҳеч қандай шикоят тушмаган. Яъни, биз чиқарган маҳсулот янги қоидаларга мос келади», — дейди Бахтиёр Абдураҳмонов.


Балалардан нелерди үйрениўге болады? » KarInform\nБала ўақтымызда үлкейгенше асығамыз. Ол ўақытлары үлкейсек өмирде қандай қыйыншылықлар күтип турғанын ойламаймыз. Өсип, ержеткеннен кейин және бала болғымыз келеди. Ал бала болып қалыў – бул балалық ўақыттағы пәк кеўлимизди сол қәлипте сақлап қалыў екенлигин көпшилигимиз биле бермеймиз.\nӨмирлик тәжирийбеден белгили, көбинесе жасыүлкенлер балаларға тәрбия берип, оларды қадағалап отырады. Бирақ, балалардан да үйрениўге болатуғын өзгешеликлер бар. Олар қайсылар?\nЖақсы ма, жаман ба, бирақ балалар ҳеш қашан не ислейтуғынлығын режелестирмейди. Олар дус келген қолайсыз жағдайды солай болыўы керектей болып қабыл етеди. Егер бала ҳәр бир минутын режелестирип, ўақыт пенен санасып отырса, бул күлкили болып көринген болар еди.\nБалалар қандайда бир жумысты алдын ислеп көрмегени ушын албырақлап қалмайды. Барлығын басынан баслап үйрениўге ҳәрекет етеди, қәтелессе де тоқтап қалмайды, тез арада оны дүзетип, екинши мәрте қәтеге жол қоймаўға тырысады. Ал жасыүлкенлер болса өзлерине исенбей «ўақтында үйренип алмаған екенбиз» деп өз билмейтуғынлығын жуўып-шайғысы келеди.\nБалалар спорт пенен шуғылланыў ушын оның денсаўлыққа пайдасын ойлап отырмайды. Әпиўайы ғана терекке өрмелеўден де ләззетленеди. Ал биз болсақ спорт та адамға ләззет бағышлайтуғынлығын умытып кетемиз де, өзимизди қыйнап шынығыў ислеймиз ямаса улыўма шуғылланбай қоямыз.\nБир нәрсемиз ойымыздағыдай болмай қалса, биз қатты ғәзепленип, өзимизди қоярға жер таба алмаймыз. Ала балалар болса өз ҳәрекетин даўам еттире береди. Балалар ҳеш нәрсени режелестирмегеннен кейин де олардың санасында «ойдағыдай болмаў» деген түсиник жоқ.\nБалалардың мийи барлық жаңа нәрселерди сорығыштай етип сиңирип алады. Олар ушын жаңа ҳәрекетлер оғада қызықлы, бәрин орынлап таслағысы келеди. Ал жасыүлкенлер жаңа нәрсени қабыллап алыў ушын көп күш керек деп ойлайды.\nБалалар өзлериниң қәбилети ҳаққында ойланып отырмайды, әпиўайы ғана өзине унаған жумыс пенен шуғылланады. Буны ата-аналары сезип, қәбилетин раўажландырыў ушын ҳәр қыйлы дөгереклерге береди. Ал жасыүлкенлерге биреў оның қәбилетин айтса, қулақ аспайды.\nБалалардың жүзинде ҳәммеси көринип турады. Олар не нәрсеге қуўанып, қандай жағдайда муңайып қалатуғынлығын билиў қыйын емес. Ал жасыүлкенлер эмоциясын жасырады. Қуўанып турса да, балалардай шадланыўды уят деп биледи. Жылағысы келсе де, өз көз жасын көрсетпеўге ҳәрекет етеди. Көпшилик жағдайларда бул жақсы, бирақ базыда адамның өзине зыянлы.\nНе ушын? Қалайынша? Болды ма? Бир жумыс питсе балалар усындай сораўларды үйип таслайды. Барлық сораўлар да бирдей мазмунға ийе болмаўы мүмкин. Деген менен, бизлер де балалар сыяқлы көп сораў берип, сол сораўларға толық жуўап излеўге әдетлениўимиз мақсетке муўапық болады.


Хитойнинг Xiaomi компанияси сўнгги вақтда турли ақлли гаджетларни яратишда давом этмоқда. Бу гал хитойлик шоввоз Mi Alarm Clock номли ақлли будилникни тақдим қилди. Бу ҳақда "Terabayt.uz" хабар берди.\nЯнги гаджет фойдаланувчини ёқимли мусиқалар билан аста-секин уйғотиши мумкин. Қурилмада светодиодли ёруғлик фони кўзда тутилган, унга сигнал ўчирадиган йирик тугма ўрнатилган. Бундан ташқари, гаджетни Mi App иловаси орқали смартфондан созлаш имконияти мавжуд. Mi Alarm Clock бирламчи параметрлар бўйича ўрнатилган стандарт сигналларга эга, бироқ фойдаланувчи смартфондаги исталган оҳангни ҳам созласа бўлади. Энг қизиғи, будилник нафақат уйқудан уйғонишга, балки сокин мусиқалар остида уйқуга кетишда ҳам ёрдам беради.\nИшлаб чиқарувчининг таъкидлашича, гаджетга турли овоз баландликларини қўллаб-қувватлайдиган илғор динамик ўрнатилган. Mi Alarm Clock 30 доллар нархида сотувга чиқарилган.\nТеглар: балки ёрдам кетишда гал созласа Бундан


Уокер дарвозабонга айланди, «Реал» ўзига келмоқда, Сон яна бир бор узр сўради — ЕЧЛда кун ўйинлари\nЧемпионлар лигасининг бу мавсумида «Галатасарой» жуда ғариб кўринмоқда. Ёзда Радамель Фалькао билан таркибни кучайтирган Фотиҳ Терим жамоасидан «Реал» ва «ПСЖ» каби грандлар билан бир гуруҳда бўлсада бошқа натижа кутилганди. Аммо истанбулликлар 4 ўйинда битта ҳам гол ура олишмади ва бир очко билан сўнгги ўринда жойлашишди.\nТумас Тухель жамоаси амалда учинчи турдан кейиноқ плей-офф йўлланмасини ҳал қилиб қўйганди, аммо назарий жиҳатдан интрига сақланиб қолганди. Ҳеч ким «ПСЖ» ўз майдонида «Брюгге»га ютқазиши ҳақида ўйламаётганди. Гарчи бельгияликлар «Сантьяго Бернабеу»да қаҳрамонлик кўрсатишган бўлишсада, учинчи турда французлар қаршисида ожиз қолишганди.\n«Манчестер Сити»ни бу дуранг ранжитмагани аниқ. Чемпионлар лигаси гуруҳ босқичида бу жамоага рақиб йўқ. Лекин Эдерсоннинг жароҳати Гвардиолани ташвишга солгани аниқ - АПЛда навбатдаги ўйин «Ливерпуль»га қарши кечади. Ахир у чемпионлик учун асосий рақибга қарши ўйинда дарвозани Уокерга топшира олмайдику?


Хитойнинг 300та компанияси коронавирус сабабли 8,2 млрд доллар қарз олмоқчи\nЮзлаб компаниялар, шу жумладан Xiaomi ва DiDi, банклардан жами 8,2 миллиард доллар сўради. Улардан баъзилари эпидемияга қарши курашга жалб этилган, бошқалари коронавирус фонида катта молиявий йўқотишларга дуч келди\nХитойнинг бир неча юзлаб компанияси ўтган йил охирида ХХРда тарқалишни бошлаган коронавируснинг оқибатларини юмшатиш учун банкларга жами 8,2 миллиард доллар миқдорида қарз беришни сўраб мурожаат қилди. Бу ҳақда Reuters банк секторидаги иккита манбага таяниб хабар берди.\nУларда кредит олиш учун мурожаат қилган компанияларнинг иккита рўйхати нусхалари мавжуд. Компаниялар орасида смартфонлар ишлаб чиқарувчи Xiaomi, Хитойда овқат етказиб бериш бўйича энг йирик ширкат Meituan Dianping, транспорт хизматларини тақдим этувчи DiDi, технологик компания Megvii, шунингдек, антивирус ва мобил иловалар ишлаб чиқувчи Qihoo 360 бор.\nМанбалардан бирига кўра, юқорида кўрсатилган компаниялар ёки коронавирусга қарши курашга фаол жалб этилган, ёки у туфайли энг катта молиявий йўқотишларга дуч келган. Агентлик суҳбатдошларининг таъкидлашича, кредит олиш учун мурожаат қилган ташкилотлар энг қисқа вақт ичида банклардан розилик олиши мумкин. Бундан ташқари, уларга имтиёзли ставкалар бўйича қарз берилади.\n«Қарз бериш бўйича сўнгги сўз банкларда қолади. Эҳтимол, фоиз ставкалари банкларнинг етакчи мижозларига таклиф этиладиган ставкалар билан бир хил бўлиши мумкин», - деди манбалардан бири.\nReuters’нинг қайд этишича, авж олган эпидемиядан омон чиқиб олиш мақсадида Хитой компаниялари бутун мамлакат бўйлаб олишга ҳаракат қилаётган кредитларнинг умумий миқдорини ошкор қиладиган расмий маълумотлар йўқ. Шу билан бирга, манбалар томонидан тақдим этилган рўйхатларда компаниялар сўраётган пул миқдори кўрсатилган.\nХусусан, Xiaomi тиббий ускуналар ва аксессуарлар, шу жумладан ниқоблар ва термометрларни ишлаб чиқариш ҳамда сотиш учун 5 миллиард юан (716 миллион доллардан ортиқ) миқдорда қарз сўрамоқда. Ўз навбатида, Meituan Dianping 4 миллиард юан (572,9 миллион доллар) олиш ниятида. Компания ушбу пулнинг бир қисмини вируснинг тарқалиши юз берган Ухан шаҳрида тиббиёт ходимлари учун озиқ-овқатни бепул етказиб беришга йўналтирмоқчи.\nҲужжат нусхасида кўрсатилишича, «коронавирусдан жиддий зарар кўрган» DiDi 50 миллион юан (7,16 миллион доллар) олишга ҳаракат қилмоқда, Qihoo 360 эса тиббий буюмлар сотиб олиш ҳамда вирусни кузатиш иловалари бўйича ишларни молиялаштириш учун 1 миллиард юан (143,25 миллион доллар) сўраяпти. Megvii бир нечта технологиялар ишлаб чиқишни режалаштирмоқда, улардан бири «омма ичида ниқобли одамларни аниқлашнинг аниқлигини оширади».\n2019-nCoV коронавирусининг тарқалиши ўтган йил охирида Хитойнинг Хубэй провинциясида юз берди. Январь ойида вирус Хитойнинг барча минтақаларида, шунингдек чет элда ҳам фаол тарқалди. ХХР соғлиқни сақлаш бўйича Миллий комиссияси сўнгги маълумотларига кўра, дунё бўйлаб бу касалликка чалинганлар сони 40 мингдан ошди, қурбонлар сони 900 кишидан ортиб кетди.


Жаҳондаги турли «куч марказлари»нинг геосиёсий қарама-қаршилиги...\n18.03.2018 13:01 0 1825\nАвторучка, ёзув машинкаси, қоғозлар, оддий телефон ва халқ тилида магнитофон, радиожурналистлар тилида репортёр деб аталувчи техникалар ўрнини мобил телефонлар, компьютер, ноутбук, рақамли диктофонлар эгаллади. Журналистлар меҳнати анча енгиллашди. Журналистларнинг бир авлоди кўз ўнгида ахборот узатиш технологияси бутунлай ўзгариб кетди. Замонавий технологиялар журналистикани «тош асри»дан олиб чиқди ва бу соҳани бутунлай ўзгартириб юборди. Бироқ ОАВнинг холис, тўғри ахборот тарқатиш борасидаги масъулияти ўша-ўшалигича қолиши керак эди. Аммо, минг афсуски, бундай бўлмаяпти.\nДавримиз хақли равишда ахборот асри деб номланади. Жаҳон ягона ахборот майдонига айланиб бўлди. ХХ аср охири — ХХI асрга келиб эса дунё бутунлай ўзгариб кетди. Ахборот-коммуникация соҳаларининг тараққиёти, геосиёсий вазиятнинг кескин ўзгариши ким ахборотга эга бўлса ўша жамиятни бошқаришини кўрсатиб қўйди. Бу эса ҳар қандай давлат ва тузумнинг олдида долзарб муаммони келтириб чиқармоқда. Ахборот хавфсизлиги ҳар бир давлат миллий хавфсизлигининг таркибий қисмидир. У давлат ва жамиятнинг барча соҳаларидаги миллий манфаатларни ҳимоя қилишга қаратилган бўлиши керак. «Ҳар қандай давлатнинг оммавий ахборот воситаси чет эл таъсири остида қолар экан, жамият ўз тарихий идеаллари, қадриятларини бузишга йўналтирилган ахборотлар оғушида қолади», — деб ёзган эди америкалик олим Лэнс Беннет. Ҳозирги кунда жаҳондаги турли «куч марказлари»нинг геосиёсий қарама-қаршилиги ахборот маконига кўчди деган гапларда жон бор. Яъни, оддий сўз билан айтганда, ахборот кимнинг қўлида бўлса ўша хақ бўлиб чиқмоқда.\nРус ёзувчиси Антон Чеховнинг «Олтинчи палата» қиссаси ёдингиздами? Бош шифокор мансабини эгаллаш мақсадида бош шифокор ўринбосарининг хатти-ҳаракатлари ахборот хуружини эслатмайдими? Соппа-соғ одамни жиннига чиқариб, ўзининг қабиҳ мақсадларига эришган бош шифокор ўринбосарининг ишини ҳозир ғарб ОАВ ходимлари бажараётгандек.\nҲаёт ҳақиқати шуни кўрсатмоқдаки, ҳар қандай тараққиёт маҳсулидан икки хил мақсадда — эзгулик ва ёвузлик йўлида фойдаланиш мумкин. Замонавий дунёда ахборотлар шу қадар кўпки, тарқатилаётган маълумотнинг қай бири тўғри, қай бири нотўғрилигини аниқлагунча инсон онги биринчи тарқалган хабарга мослашган бўлади. Радио ва телевидение пайдо бўлганидан кейин дунё ўзгариб кетди. Интернет пайдо бўлиши билан эса бутунлай ўзгарди. Информация озчиликнинг эмас, барчанинг мулкига айланди.\nҲозирги пайтда ер юзининг қайси чеккасида қандай воқеа юз бермасин, одамзот бу ҳақда дунёнинг бошқа чеккасида турган бўлишига қарамай зудлик билан хабар топиши ҳеч кимга сир эмас. Бугунги кунда замонавий ахборот майдонидаги ҳаракатлар шу қадар тиғиз, шу қадар тезкорки, энди илгаригидек бу воқеа биздан жуда олисда юз берибди, унинг бизга алоқаси йўқ дея бепарво қараб бўлмайди. Ҳаётмизнинг бирор-бир соҳасини ахборотсиз тасаввур қилолмаймиз.\nБугун ахборот энг муҳим қадрият саналмоқда. Ахборот эса оммавий ахборот воситалари томонидан тарқатилади. Айрим ҳолларда матбуот одамларга салбий таъсир кўрсатишидан кўз юмиб бўлмайди. Буни биз дунёда юз бераётган ҳодисаларнинг нотўғри талқин қилинган ҳолда ёритилаётганидан кўриб, билиб турибмиз. Журналистлар ва медиа ходимлари нафақат иш берувчилар ва бозор олдида, балки жамият олдида ҳам масъулиятни ҳис қилишлари, демократияни ҳаддан ошиш деб тушунмасликлари керак. Эркинликка интилиш ҳар бир журналист олдида турган вазифа, аммо чегарани билиш шарт. Медиа жамият олдида маълум бир мажбуриятларни зиммасига олиши лозим. Бу мажбуриятлар ахборот тарқатишда ҳалоллик ва адолатни талаб қилади.\nЖамоатчилик фикрини чалғитиш айнан оммавий ахборот воситалари орқали амалга оширилмоқда. У ёки бу мамлакатни ёмонотлиқ қилиш, ўзи танлаган тараққиёт йўлидан қайтаришга уриниш замирида тор манфаатлар ётибди.\nБуюк бобокалонимиз Ибн Синонинг қуйидаги тўртлигини эслаб кўрайлик:\nЎзни доно билан уч-тўртта нодон\nШу ўринда яна бир ҳикоятни ёдингизга соламиз.\nОта-бола сафарга чиқибди. Ота эшакка миниб олган. Бола пиёда. Бир кўчадан ўтишаётганда одамлар кулишибди: «Тентакларни қаранглар, ота эшакда, бола пиёда». Ўрин алмашибдилар. Бошқа кўчада «Қаранглар, ота пиёда, бола эшакда» дея яна кулишибди. Энди ота-боланинг ҳар иккиси эшакка мингашибди. Бошқа бир кўчада «Қаранглар, битта эшакка икки киши миниб олибди» деб яна кулишибди. Машҳур шоиримиз бу ҳикоятни янгича талқин қилиб, «орага эшак тушиб ота-бола ажрашиб кетди» дея шеър ёзган. Шоиримиз гўё эшакка урғу берган. Аммо чуқур фалсафа ётибди. Аслида шеърда миш-миш тарқатувчилар, воқеани нотўғри талқин қилувчилар эшак сифатида кўрилади.\nЯқинда интернетда ғарб матбуотига бағишланган бир латифа ўқиган эдим. Унга сиз ҳам эътибор қаратишингизни сўрайман.\nПарижга келган Рим папасини аэропортда кутиб олган журналистлар ундан «Париждаги фоҳишахоналарга муносабатингиз қандай?» деб сўрашади. Шунда у «Нима, Парижда фоҳишахоналар борми?» дея саволга савол билан жавоб беради. Эртаси куни газеталарда «Рим папаси аэропортда “Парижда фоҳишахоналар борми?” дея сўради» сарлавҳали мақола босилади. Мана шу латифанинг ўзиёқ ғарб матбуотида воқеалар нотўғри талқин қилинишини, сўзлар матндан суғуриб олинишини англатади.\nШу ўринда яна бир латифа. АҚШ кўчаларида сайр қилиб юрган бир қизга ит ҳужум қилибди. Воқеага гувоҳ бўлган бир йигит қизни ҳимоя қилиш мақсадида итни ўлдирибди. Эртаси куни газеталар «Америкалик қаҳрамон йигит қизни қутқариб қолди» деган мақола эълон қилади. Йигит «Мен бу мамлакат фуқароси эмасман» дейди. Газеталар «Хорижлик мард йигит ватандош қизимизни қутқарди» дейишади. Шунда йигит «Кечирасизлар, мен арабистонлик мусулмонман» деб айтади. Энди газеталар «Исломий террорчи бегуноҳ кучукни уриб ўлдирди...» дея урғуни қизнинг қутқарилишига эмас, итнинг ўлдирилишига беришади.\nМана шу икки латифанинг ўзиёқ жамоатчилик фикрини чалғитишга уриниш оммавий ахборот воситалари қўли билан амалга оширилаётганини кўрсатмоқда. Латифалар ўз йўлига. Энди воқеликка қайтайлик. Ўтган йилнинг ёзида Покистонда кунлар исиб кетди, одамлар иссиқдан вафот этган ҳолатлар учради. Ғарб матбуоти буни кенг ёритар экан, рамазон ойига ҳам шама қилиб ўтишди. Одамларнинг иссиқдан ўлаётганига рамазон ойи ҳам айбдордек гўё. Худди шу каби ҳодисалар Европада ҳам бўлди, аммо у ерда бу ҳолат глобал иқлим ўзгаришининг таъсири сифатида талқин қилинди. Бу каби ғаразли ахборотларни тарқатиш ортида тор манфаатлар ётгани аниқ.\nБугунги кунда халқаро майдонда турли сиёсий кучлар ўзларининг миллий ва стратегик режаларига эришиш учун, эрамиздан аввалги 6-асрда яшаб ўтган файласуф ва ҳарбий арбоб Сун Цзи ёзганидек, хоин ва сотқинлардан фойдаланмоқда. У ўз саркардаларига «Энг қабиҳ ва разил одамлар билан ҳамкорликдан фойдаланинг» деб маслаҳат берган эди. Сиёсий кучларнинг узоқни кўзлаган асл мақсадларини ўз вақтида сезиш ва англаш катта аҳамиятга эга. Эълон қилинмаган ахборот урушларининг замирида ёлғон ахборот тарқатиш, ижтимоий онгини эгаллаш, миллий ва маданий қадриятларни йўқ қилиш, турмуш тарзимизга бегона қадриятларни сингдириш мақсади ётгани аниқ. Бундан огоҳ бўлишимиз керак.\nАхборот хуружи ёшлигимиздан бошланган десак, янглишмаган бўламиз. Масалан, эртакларда, дарсликларда айиқни асалхўр ҳайвон сифатида таърифлашарди. Энди билсак, бу йиртқич ҳайвон бўлиб, ҳатто гўштхўр экан. Хориж телевидениеси кўрсатувларини кўраётганда, интернетни титкилаётганда шу каби илк тасаввурларга алданиб қолмаслигимиз, фарзандларимизга ҳам шу нарсаларни тушунтиришимиз керак.\nАйрим ҳолларда ОАВ одамларга салбий таъсир кўрсатишидан кўз юмиб бўлмайди. Шу ўринда ўтган йили Францияда «Charlie Hebdo» ҳажвий журнали таҳририятига қилинган қуролли ҳужумни мисол сифатида келтириб ўтамиз. Бу ҳужум ва инсонларнинг ҳалок бўлганини ҳеч нарса билан оқлаб бўлмайди. Аммо масаланинг иккинчи томони ҳам бор. Аксарият ғарб нашрларининг бу журналда чоп этилган Муҳаммад саллоллоҳу алайҳи васалламнинг ҳажвий суратини қайта-қайта босиб чиқаришларини сўз эркинлигини қўллаб-қувватлаш сифатида талқин қилишлари ақлга сиғмайди. Бу билан улар динлар ва қадриятлар ўртасидаги нифоқни янада кучайтиришга рағбат берди. Карикатуралар «Guardian» ва «The Times», «Tagesspiegel», «Berliner Zeitung», «Blesk», «Berlingske», «El Pais», «Business Insider» ва «Huffington Post», шунингдек бошқа ўнлаб газеталарда чоп этилган. Шунга қарамай, бир қатор ахборот агентликлари, жумладан «Associated Press», «CBC News» ва «CNN» бундан ўзини тийган. Нима бўлганда ҳам қадриятлар, маданиятлар ва динлар ўртасидаги қарама-қаршиликдан фойда кўрувчи томонлар ютмоқда. Улар динни террордан, маданиятни маданиятсизликдан ажрата олмайдиган, ахлоқсизликни эркинлик деб билувчи инсонларнинг уқувсизлигидан фойдаланмоқда.\nМедиа жиноятчиликни, зўравонликни тарғиб қилмаслиги, фуқароларнинг ҳуқуқларини камситмаслиги зарур. Бу матбуот эркинлигини чеклашни англатмайди. Шу ўринда демократия экан деб журналистика этикасини бузганлар ҳам жамиятга жуда катта зиён келтиришини англаб етиш керак. Айрим мамлакатларда «биринчи ҳокимият»га интилувчи «тўртинчи ҳокимият» вакиллари борлигидан кўз юмиб бўлмайди. Улар олигархлар, молиявий гуруҳ, маҳаллий «барон»ларнинг қўлидаги бир қўғирчоқдир. «Тўртинчи ҳокимият» деб юритилаётганига қарамай ОАВни ҳукумат ёки тижорат структураси деб эмас, балки том маънодаги фуқаролик жамияти институти сифатида кўриш керак.\nАйтишларича, финларда «дераза ойнасини журналистлар синдиради, уни ҳукумат қайта ўрнатади» деган гап бор экан. Истардикки, ҳамкасбларимиз мана шу ойнани – тўғрироғи, инсонларнинг кўнгил ойнасини синдирмасинлар. Кўнгил ойнасини қайта тузатиш ҳеч кимнинг қўлидан келмайди.\nХулоса ўрнида шуни айтиш жоизки, кўзни каттароқ очиб, атрофимизда бўлаётган воқеа-ҳодисаларни теранроқ англасак айни муддао бўлар эди. Бугун қандай шиддат билан ўзгараётган ва ривож топаётган, илгари учрамаган, ечими ўта оғир турли-туман муаммоларни туғдираётган ХХI асрда яшаётганимизни эсимиздан чиқармаслигимиз лозим.\nЖамият 27/06, 21:01\nЖамият 20/03, 11:30\nСиёсат 27/01, 18:40


Москва мэри Юрий Лужков Совет КГБсининг отаси Фэликс Дзержинский ҳайкалини қайтариб жойига қўйилиши кераклигини айтди.\nЛужковнинг таъкидлашича, у ўтмишни қайтариш тарафдори эмас. Дзэржинский ҳайкали мукаммал ишланган санъат асари бўлгани учун у жойига қайтарилиши керак. Дзэржинский асос солган ташкилот КГБ узоқ йиллар давомида революция мухолифларини, кейинчалик эса ўзгача фикрловчиларни таъқиб этиш билан шуғулланиб келди. КГБ бош қароргоҳи рўпарасида жойлашган Любянка майдонидаги Дзэржинскийга қўйилган ҳайкал 1991 йилнинг августида хунтага қарши минглаб намойишчилар тарафидан олиб ташланган эди.


29.04.2018 00:31 0 1422\nХотиранинг йўқолишига сабаб бўлувчи альцгеймер касаллиги танадаги оқсилларнинг айнишига олиб келиши аниқланди. Бу ҳақда «Hurriyet» хабар тарқатган.\nОлимларнинг айтишича, 335 минг кишининг гени устида олиб борилган тадқиқот натижасида келажакда қон таҳлили орқали альцгеймер касаллигига мойил кишилар 20 йил аввал аниқланиши мумкин экан. Бу эса, альцгеймер касаллигига даво топилишига умид учқунларини уйғотмоқда.\nБиотехнология ва биоэнергетика устида тадқиқотлар олиб борган олимлар альцгеймер хасталигининг аломатларини маълум қилишди.\n«Исландияда яшаган 335 минг киши генини тадқиқ қилдик. Бир жамиятда баъзи кишилар альцгеймер касаллигига мойил экан. Танадаги оқсилларнинг айниши ушбу касалликка чалинишга сабаб бўлар экан. Тана бақувват пайти, яъни ёшликдан альцгеймер аломатлари сезилса, дарҳол қонни таҳлил қилиб, уни даволаш лозим», — деган «AMGEN» неврология маркази бошлиғи Жон Данлоп.\nАйни пайтда жаҳондаги 35 миллион киши шу хасталикдан азият чекмоқда.


Пол Маккартни A Hard Day's Night қўшиғини 51 йил ичида илк бор куйлади\n22:41 / 14.04.2016\nБританиялик хонанда Пол Маккартни The Beatles гуруҳининг “A Hard Day's Night” қўшиғини 51 йил ичида биринчи маротаба ижро этди, деб хабар беради Daily Express. Бу Американинг Фресно шаҳридаги концерт чоғида юз берди.\nМусиқачининг навбатдаги дунё бўйлаб турнеси “One on One” деб номланади. Маккартни АҚШ, Канада, Аргентина, Германия, Франция, Испания ва бошқа мамлакатларда ўз концерт дастурлари билан иштирок этади.\nГазетанинг қайд этишича, “A Hard Day’s Night” таронаси сўнгги марта The Beatles томонидан 1965 йили жонли ижрода куйланган.\nШунингдек, Фреснодаги концерт дастури давомида Маккартни “Eleanor Rigby”, “Love Me Do”, “Here There Everywhere” каби қўшиқларни ҳам ижро этди. Шундай қилиб, гуруҳнинг собиқ аъзоси уч соат ичида жами 38 та қўшиқни куйлади.


Сексвале ФИФА президентлиги учун сайловда қатнашмайди » Скачать музыку бесплатно новинки музыки 2016-2017\nСексвале ФИФА президентлиги учун сайловда қатнашмайди\nКомментариев: 0 Просмотров: 596 Дата: 6-02-2016, 09:22 Жанубий Африка Республикасидан ФИФА президентлиги учун ўз номзодини қўйган Токио Сексвале сайловда иштирок этмаслигини маълум қилди. У ўз номзодини қайтариб олишга қарор қилди. Кеча Руанда пойтахти Кигали шаҳрида Африка футбол конфедерациясининг ижроқўм йиғилиши бўлиб ўтди. Унда Африка футбол конфедерацияси ФИФА президентлиги учун ўтказиладиган сайловда Осиё футбол конфедерацияси президенти Шайх Салмон бин Иброҳим ал-Халифага овоз беришга келишиб олинди. Шу тариқа, энди ФИФА президентлиги учун ўтказиладиган сайловда Шайх Салмондан ташқари, УЕФА Бош котиби Жанни Инфантино, ФИФАнинг собиқ Бош котиби ўринбосари Жером Шампань ҳамда Иордания шаҳзодаси Али бин Ал-Хусайн иштирок этади. Сайлов 26 февраль куни Швейцариянинг Цюрих шаҳрида бўлиб ўтади. - деб хабар бермоқда Stadion.uz нашри.


''Барака''нинг тотли қуртлари\nҚозоғистоннинг барча шаҳарларида истеъмол қилинади\nКичик ва ўрта тадбиркорлик ҳар қандай мамлакатда ўз иқтисодиётининг драйвери ҳисобланади. Президент ёшларнинг бугуни ва келажаги ҳақида ғамхўрликни ўз сиёсатининг асосий мазмуни деб ҳисоблайди. У Мактубларида ёшлар сиёсатини такомиллаштиришга доир муҳим топшириқлар берётгани барчамизга маълум, чунки, ёшлар жамиятнинг бир қисми сифатида давлатимизда муҳим ўрин тутади.\nЯқинда хусусий тадбиркор Ғайрат Ниёзҳожиевнинг қурт чиқарадиган “Барака” кичик корхонаси фаолияти билан танишиб қайтдим. Шу куни Ғайратни учрата олмадим, бироқ, унинг дўсти, ҳамкори, корхона директорининг ишлаб чиқариш бўйича ўринбосари Шоумид Шораҳимов билан суҳбатлашишга муваффақ бўлдим.\n– Шоумид, корхонангизнинг фаолияти билан таништирсангиз...\n– 2014 йилда дўстим билан бамаслаҳат шу ишни бошлаганмиз. Бугунги кунда 30дан зиёд ёшларни иш билан таъминладик. Маҳсулотимизнинг тури, сифати ва кўлами йилдан-йилга ортиб бормоқда. Ўрни келганда айтиш жоизки, 5 йил давомида эришган озми-кўпми ютуқларимизда корхона бош директори Ғайрат Ниёзҳожиевнинг ҳиссаси катта. У олий маълумотли, меҳнатсевар, изланувчан, янгиликка ўч мутахассис ўзи устида ишлабгина қолмай, балки жамоа барча аъзоларини ортидан эргаштира билади, улардан изланиш ва кўп ўқишни талаб қилади. Ўзи эса, турли шаҳарларда ўтадиган бизнес-форумлар, семинар-тренингларда қатнашиб, малакасини ошириб қайтади. Ўзбек, қозоқ, рус тилидан ташқари инглиз ва турк тилларини ҳам яхши ўзлаштирган.\n– Нима учун айнан қурт ишлаб чиқаришга бел боғладингиз?\n– Қурт – Марказий Осиёда сутдан тайёрланадиган миллий таом ҳисобланади. У 260к/Кал га эга бўлиб, таркибида оқсил, ёғ, углевод, минерал ва витаминлар мавжуд. Қурт инсон саломатлигига жуда фойдали. Барчамизга маълум, узоқ йўлга отланган киши, албатта, кўнгил айнишини қурт билан бартараф этади. Маҳсулот ичаклардаги микрофлорани қайта тиклайди, тез ва осон ҳазм бўлади. Таркибидаги А дармондориси кўриш қобилиятини яхшилайди, иммунитетни кучайтиради, модда алмашинувини барқарорлаштиради. Е витамини эса, организмнинг қартайиш жараёнига қарши туради ва уни кислород билан тўйинтиради. Қуртда катта миқдорда Д витамини ҳам мавжуд бўлиб, саратон ва астеопороз хасталиги хавфини пасайтиради, аскорбин кислотаси организмнинг ҳимоя функцияларини кучайтиради. Хуллас, соғлик учун кони фойда.\n– Эшитишимча, маҳсулотингиз довруғи баланд, истеъмолчилар, буюртмачилар жуда кўп. Хомашёни қаердан оласизлар?\n– “Барака”нинг маҳсулотлари бугунги кунда Қозоғистоннинг барча шаҳарларига етказилади. Яқинда Россиянинг Красноярск шаҳридан ҳам буюртма олдик. Бундан ташқари вилоятимизнинг кўплаб туманларидан келиб олиб кетишади. Хомашёни маҳаллий аҳолидан оламиз. “Сонга эмас, сифатга эътибор” шиори остида ишлаймиз. Шунинг учун бўлса керак, маҳсулотимизга талаб юқори.\n– Қуртнинг қандай турлари тайёрланади?\n– Қуртнинг 50га яқин турини 15 хил шаклда қадоқлаймиз. Буюртмачилар таъбига қараб, ширинроқ, нордон, ўткир хушбўй таъмли, аччиқ, райҳонли, мурчли, гармдорили, дудланган қуртлар тайёрланади. Бугунги кунда нафақат, килоли, балки вакуумли халтачаларда, катта-кичик ҳажмдаги пақирчаларда ҳам сотувга чиқаряпмиз. Энг сўнгги янгилигимиз – “BARAKA Premium” брендли А тоифадаги сузмали қуртлар тайёрлашни йўлга қўйдик.\n– Қуртдан ташқари яна нималар чиқаряпсизлар?\n– Ўтган йили яна битта кичик цех очиб, сут маҳсулотларидан – қатиқ, сузма, қаймоқ, дудланган пишлоқ ишлаб чиқаришни йўлга қўйдик. Корхонамиз қошида очилган дистрибюторлик фирмаси Шимкент шаҳрида фаолият юритиб, маҳсулотларимизни сотувга чиқаради.\n– Жамоангиз ҳақида икки оғиз айтиб ўтсангиз...\n– Жамоамиз аъзоларининг аксарияти ёш қиз-келинлардан иборат. Ўртача маош 45-70 минг тенге оралиғида. Меҳнатсевар ҳамкасбларимиздан директорнинг ишлаб чиқариш бўйича ўринбосари А. Шералиев, цех бошлиғи Ш. Ниёзҳожиева, О. Бўртаев, З. Усмонова, Г. Эргашева, Н. Файзуллаева, З. Бегматова, М. Алиқулова, М. Маҳмудова ва бошқалар ўз касбининг чинакам фидойилари. Илғор ишчиларимизни моддий рағбатлантириб турамиз.\n– Келгуси режаларингиз...\n– Албатта, режаларимиз катта. Бугунги кунда цехдаги ишларнинг 80-90 фоизи қўлда бажарилади. Келгусида корхонани кенгайтириб, замонавий ускуналар билан жиҳозлашни, шунингдек, чорвачилик фермаси қуришни режалаштириб қўйганмиз. Маҳсулотларимизни Қозоғистоннинг миллий бренди сифатида дунё бозорига чиқариш устида ишлаяпмиз.\nМухтабар УСМОНОВА, 2019-02-19, 11:15 208


Имом Абу Ҳанифа кўрган саҳобалар | Azon.uz - Ахборот-таҳлилий портал\n1764 18:55 09.06.2021\nКишининг тобеинлардан бўла олиши учун саҳобийни кўрмоғи етарлидир, ҳадис ривоят қилиш шарти йўқ. Дарҳақиқат, Ибн Ҳажар Асқалоний бу фикрни “тобеин” таърифи билан боғлиқ турли фикрлар орасида энг ишончлиси деб таъкидлайди. Имом Нававий ҳам “тобеин”ни таърифларкан “саҳобий билан кўришган киши” дейдилар.\nКишининг тобеиндан деб қабул этилиши учун ривоят шартини илгари сурмоқ имом Муслим нақл этган ҳадисга зиддир. Расулуллоҳ соллаллоҳу алайҳи ва саллам: “Тобеиннинг энг хайрлиси Увайс деган одамдир”, дедилар. Саййидимиз соллаҳу алайҳи ва салламнинг тобеиннинг энг хайрлиси ўлароқ таърифлагани ҳазрати Увайс саҳобани кўрганди, холос. Ваҳоланки, лардан ҳадис ривоят қилмаганди.\nАбу Ҳанифанинг саҳобадан ривояти йўқлиги ҳисобга олинган тақдирда ҳам у зот барибир тобеиндан деб қабул қилинади. Ибн Ҳажар Асқолоний бу борада шундай дейдилар: “Абу Ҳанифа раҳматуллоҳи алайҳ ҳижрий 80-йилда Куфада дунёга келиб, шаҳарда яшаган бир неча саҳобийни кўрганлар. Шу сабабдан тобеин авлодидан саналадилар ва замондоши бўлган бошқа фақиҳлардан устундирлар”.\nАбу Ҳанифа бир неча саҳоба билан кўришиб, улардан ҳадис ривоят қилганлар. У зотнинг улар билан кўришиш имконини хронологик жиҳатдан қуйидагича таҳлил қилишимиз мумкин.\nАнас ибн Молик розияллоҳу анҳу. Бу зотнинг вафот санаси билан боғлиқ уч хил ривоят бор: ҳижрий 91, 92 ва 93-йиллар. Имом Аъзамнинг туғилиши эса 80-йилларга тўғри келади. Бу ҳолатда Анас ибн Моликнинг вафоти билан алоқадор биринчи сана мўътабар деб қабул қилинса ҳам, Абу Ҳанифанинг у зот билан кўришишидга ҳеч қандай шубҳа йўқ. Шунингдек, муҳаққиқ олимлар ҳам бунга иқрор бўлганлар.\nAбдуллоҳ ибн Aбу Aвфа розияллоҳу анҳу. Имом Aбу Ҳанифа ҳижрий 87-йилда вафот этган Aбдуллоҳ ибн Aбу Aвфа розияллоҳу анҳуни охирги марта кўрганларида 7 ёшда эдилар.\nAбдуллоҳ ибн Унайс розияллоҳу анҳу. Имом Aбу Ҳанифа ҳижрий 94-йилда Куфага келган Aбдуллоҳ ибн Унайс розияллоҳу анҳу билан кўришганларида у зот 14 ёшда эдилар. Имоми Aъзам Aбдуллоҳ ибн Унайс розияллоҳу анҳудан ҳадис эшитганликларини айтиб ўтганлар.\nВасила ибн Aсқо розияллоҳу анҳу. Aбу Ҳанифа ҳижрий 85 йилда вафот этган Васила ибн Aсқо розияллоҳу анҳу билан кўришганларида 5 ёшда эдилар.\nAбу Туфайл Aмир ибн Васила. Aбу Туфайл розияллоҳу анҳу энг сўнгги вафот қилган саҳоба ҳисобланади. Ҳижрий 102 йилда Маккада охиратга риҳлат қилганлар.\nИмом Абу Ҳанифа раҳматуллоҳи алайҳнинг олимларга нисбатан бўлган меҳри барчага маълум. У киши тижоратда фаол бўла туриб, илм мажлисларида ҳам бардавом, Аҳли суннани мудофаа қилиш мақсадида иштирок этган мунозараларда қилган баҳслари билан давр олимларининг мақтовига сазовор бўлган эдилар. Олимнинг ўз даврида Куфада истиқомат қилган саҳобалар билан кўришмаганлигини тасаввур қилиш қийин! Улар билан кўришгани тақдирда ҳам саҳобалар ҳадис ривоят қилмаган бўлиши мумкин эмас! Бу Абу Ҳанифанинг қадрини идрок этолмаганларга оид мавҳум иддаодир.\nШунингдек, у зот шундай бир ҳадисни нақл қиладилар: “Ҳижрий 96 йилда 16 ёшда экан отам билан биргаликда ҳажга кетдим. Масжиди Ҳарамга кирибоқ катта бир илм ҳалқасини кўрдим. Отамга, бу кимнинг ҳалқаси, деб сўрадим: Отам: “Расулуллоҳни саҳобаларидан Абдуллоҳ ибн Жази Зобидийнинг...”, дедилар. Буни эшитиб у зот томон бордим ва қуйидаги у киши пайғамбаримиздан эшитгани ҳадисни эшитдим: “Ким ўзини Аллоҳнинг динига бағишласа, Аллоҳ таоло ҳам уни ташвишга соладиган нарсалардан асрайди ва ҳисоб қилмаган жойдан уни ризқлантиради”.\nБаъзилар Абу Ҳанифа раҳматуллоҳи алайҳнинг Анас ибн Молик розияллоҳу анҳу билан кўришганини қабул қилсалар-да, ундан ҳадис ривоят қилганини рад этадилар. Бошқа бир қисм эса у зотни ёш эътиборидан бир гуруҳ саҳобаларни кўрганини айтса-да, улар билан кўришиб ҳадисларини ривоят қилганини инкор қиладилар. Иккинчи гуруҳ рад қилиш масаласида бир одим илгари туради, лекин ҳар икки гуруҳ ҳам аксига гувоҳлик берадилар. Иддаоларини рўкач қилиб, “Саҳоба билан кўришганини фалон-фалон олим ривоят қилмади”, дейдилар. Бундай эътироз эса яроқсиздир. Чунки йўқ нарса устида фикр юритмоқдалар. Бу хусусда Кардарий шундай дейдилар: “Баъзи муҳаддислар имом Абу Ҳанифанинг саҳоба билан кўришганини инкор қиладилар, талабалари эса буни саҳиҳ иснодлар билан ҳужжат қиладилар. Талабалари Абу Ҳанифани яхшироқ биладилар. Шу сабабли Имоми Аъзамнинг саҳобалар билан кўришиб, улардан ҳадис ривоят этганини қабул қилганларнинг қараши қарши чиққанларникидан кучлироқдир.\nАбу Ҳанифа раҳматуллоҳи алайҳ тобеинлар авлодига мансуб Ислом тарихининг (саҳобалар даври мустасно) энг буюк мужтаҳидидир. Тобеинлардан бўлгани жиҳатидан ҳам қуйидаги оятда мақталганларга даҳлдордирлар”.\n(давоми бор) 1-қисм, 2-қисм, 3-қисм, 4-қисм, 5-қисм, 6-қисм, 7-қисм, 8-қисм, 9-қисм, 10-қисм, 11-қисм, 12-қисм, 13-қисм, 14-қисм\n4506 08:00 14.03.2021


Туғруқ уйи фаолиятига эътибор янада кучайтирилади — Фарғона шифокори\n28.03.2020 28.03.2020 fsh.uz\n“Фарғона ҳақиқати” газетасининг 2020 йил 13 мартдаги 21-сонида эълон қилинган «Шодлик ва қайғу оралиғида ёхуд туғруқ уйидаги муаммолар» сарлавҳали мақолада Қува тумани туғруқхонасидаги айрим муаммолар ҳақида сўз юритилган эди.\nМақолада билдирилган фикрлардан келиб чиқиб вилоят Соғлиқни сақлаш бошқармаси ва Қува туман тиббиёт бирлашмаси мутахассислари ҳамкорликда туғруқхона фаолиятини яна бир бор ўрганиб чиқдилар.\nМаълумот учун айтиш зарурки, туғруқхона комплекси 128-ўринга мулжалланган бўлиб, қабулхона, туғруқ бўлими, туғруқдан кейинги бўлим, паталогия ва гинекология ҳамда жонлантириш бўлимлари туман аёлларига хизмат кўрсатиб келмоқда.\n2019 йилнинг август, сентябрь ойиларида туғруқхона биносида жорий таъмирлаш ишлари амалга оширилиб, сув иситиш қозони ўрнатилди барча хоналарда иссиқ сув таъминоти йўлга қўйилган. Шунингдек, 2020 йилнинг учинчи чорагида ҳам бу ерда яна жорий таъмирлаш ишлари амалга оширилиши режага киритилган. Оқава сув тизимини янгилаш учун смета ҳужжатлари тайёрланган бўлиб, бу ишнинг молиявий манбааси ҳам тасдиқланди.\nТуғруқхона комплексида 0,5 лавозим бирлигида ультратовуш ускунасида ишловчи врач, тунги навбатчилик учун 2 лавозим бирлигида акушер-гинеколог, 1 лавозим бирлигида врач реаниматолог-анезтезиолог ҳамда врач неонатолог фаолият олиб бормоқда.\nТуман тиббиёт бирлашмасида 2020 йилда бўлимларни дори-дармон билан таъминлаш мақсадида режа ишлаб чиқилган бўлиб, 306480,6 минг сўмлик смета тасдиқланган. Шунга асосан бўлимлардан ҳар ойлик талабнома асосида дори-дармон воситаси ва тиббий буюмлар таъминоти амалга ошириб борилади. Бўлимда вақтинчалик бўлмай қолган дори-воситалари эса айрим ҳолатларда Вазирлар Маҳкамасининг тегишли қарорига асосан беморларнинг яқинлари қўлига рецепт шаклида ёзиб берилиши мумкин.\nТуғруқхона комплексида даволанаётган аёллар учун қулайлик яратиш мақсадида 2019 йил октябрь ойида 80 комплект, 2020 йил март ойида эса 120 коплект чойшаблар тўплами олиб келиб, хоналарга тарқатилган. Бу борада муаммо мавжуд эмас.\n«Шодлик ва қайғу оралиғида ёхуд туғруқ уйидаги муаммолар» сарлавҳали мақоладан келиб чиқиб, туман тиббиёт бирлашмаси мутасаддилари томонидан туғруқхона комплекси ходимлари билан бирма-бир тахлил қилиб камчиликлари аниқ қилиб кўрсатиб берилди.\nБўлим бошлиғига мақолада келтирилган камчиликларни зудлик билан бартараф этиш ва келгусида ходимлар фаолияти устидан назоратни янада кучайтириши бўйича зарур топшириқ ва тавсиялар берилди, ижроси эса қатъий назоратга олинди.\n← Эътиборсизликка йўл қўйган ходимларга чора кўрилди\nЖасоратингизга тасанно, фарғоналик шифокорлар! →\n06.09.2019 fsh.uz 179\n31.10.2018 fsh.uz 393\n01.03.2017 fsh.uz 672


Диссидент Арон Отабек касалхонага ётқизилди\nЎтган ҳафта касаллик туфайли озодликни чеклаш жазосига ҳукм қилинган ва Павлодар қамоқхонасидан Олмаотадаги уйига юборилган шоир ва диссидент Арон Отабек нафас олиш етишмовчилиги билан касалхонага ётқизилган.\nБу ҳақда унинг қариндошлари ва фаоллари хабар беришди.\nФаол Ойсулув Абубакирова (ижтимоий тармоқларда Ася Асеткина тахаллуси билан танилган) бошқа ижтимоий фаоллар қаторида Арон Отабек қамоқдан чиққанидан кейин биринчилардан бўлиб учрашган. Отабекнинг синглиси тез ёрдам чақирган. Шифокорлар кислород билан тўйинганлик даражасини ўлчашди, индикатор паст бўлиб чиқди, Отабек касалхонага ётқизилди.\nОтабекнинг синглиси Розия Нутушеванинг Озодликка айтишича, шоирнинг «томоғини тозалашга кучи йўқ», ўпкасида суюқлик тўпланган бўлиши мумкин. Тез тиббий ёрдам шифокорлари Отабекнинг аҳволини оғир деб баҳолаб, уни кислород аппарати билан боғлашди.\n1 октябрь куни 2 сонли Павлодар суди маҳбуснинг соғлиғи туфайли Отабекнинг жазони ўтамаган қисмини бир йил муддатга озодликдан маҳрум қилиш билан алмаштирди. Ўша куни кечқурун уни Олмаотага йўловчи самолёти етказиб берди. Шаҳар аэропортида диссидентни кутиб олиш учун ўнлаб одамлар тўпланишди, лекин уни самолётдан уйига олиб кетишди.\nАрон Отабек 2006 йилда Шанирак воқеалари ортидан 18 йилга озодликдан маҳрум этилган, ўшанда Олмаота чеккасида яшовчилар ҳукуматнинг уйларини «ноқонуний қурилган» деб бузиш уринишларига қаршилик кўрсатган. Тўқнашувлар натижасида бир полициячи ҳалок бўлди.\nОтабек 15 йилини панжара ортида ўтказди. Февраль ойида Европа Парламенти Қозоғистондаги инсон ҳуқуқлари аҳволи тўғрисида резолюция қабул қилди ва унда Нур-Султонни сиёсий маҳбусларни, шу жумладан Отабекни озод этишга чақирди.\nМамлакатда сиёсий маҳбуслар йўқ, деб даъво қилаётган Қозоғистон расмийлари бу йиллар мобайнида европалик ҳуқуқ ҳимоячилари ва қонунчиларга диссидент билан қамоқда учрашишга рухсат бермаган.


ЎзА - Омонатлар энди янада кўпроқ даромад келтиради\nАкциядорлик-тижорат “Қишлоқ қурилиш банк” хизматлар оммабоплигини янада ошириш, аҳолининг бўш пул маблағларини банкдаги муддатли ва жамғармали омонатларга жалб қилишни рағбатлантириш, аҳолига янада қулайликлар яратиш мақсадида жозибадор омонат турларини таклиф этмоқда. 2019 йил 1 сентябрь ҳолатига банк тизимида миллий ва хорижий валютада жами 19 турдаги омонатларга маблағлар жалб қилинмоқда.\nБанк фуқароларнинг омонатлардан янада кўпроқ даромад олишини таъминлаш мақсадида қатор омонат турлари бўйича ўзгартиришларни амалга оширди.\nМиллий валютада жамғарилиб борилувчи “Мустақиллик” омонатига эндиликда йиллик 21 фоиз миқдорида тўлов амалга оширилади. Мазкур омонат муддати 13-25 ойгача бўлиб, дастлабки киритилган маблағ устига қўшимча маблағ киритиб бориш имконияти мавжуд.\nМиллий валютадаги муддатли “Барака” омонатига қўйилган маблағ учун 10-12 ой муддатга - йиллик 19 фоиз, 13-18 ой муддатга - йиллик 22 фоиз, 19-25 ой муддатга - йиллик 23 фоиз тўлов амалга оширилиши белгиланди.\nМиллий валютадаги жамғармали “Фаровон” омонатига тўланадиган йиллик фоиз миқдори ҳам оширилди. Мазкур омонатга маблағ қўйсангиз, 10-12 ойлик муддатга - йиллик 19 фоиз, 13-25 ойлик муддатга - йиллик 21 фоиз тўлов қилинади.\nЖамғармали “Кафолат” омонати учун эндиликда йиллик 17 фоиз миқдорида маблағ тўлаб бериладиган бўлди.\nЯнгиликдан яна бири - жамғармали “Қурилишга бошланғич бадал” омонати муддатига ҳам ўзгартириш киритилди ва 12 ой қилиб белгиланди.\nБанк мижозларнинг омонат маблағларини қонун талабларига мувофиқ сир сақланишини ва омонатчининг биринчи талабига асосан қайтарилишини кафолатлайди.


Дунёдаги биринчи лазер қуроли синовига доир видео намойиш этилди\n16:19 / 18.07.2017\nФорс кўрфазида хизмат вазифасини ўтаётган америкалик ҳарбийлар лазер қуролининг навбатдаги синовини ўтказди. Қурол ёрдамида учувчисиз учар қурилма (УУҚ) уриб туширилди, деб хабар қилмоқда CNN телеканали.\nТелеканалга кўра, лазер қуроли Ponce десант кемасига ўрнатилган. CNN ўз сайтида синовдан айрим лавҳаларни намойиш этган. Хусусан, лазер ёрдамида сузиб кетаётган кема бортидаги унча катта бўлмаган жиҳозларни нишонга олиш ҳолатлари акс этган. CNN телеканалининг уқдиришича, гап "дунёдаги биринчи фаол лазер қуроли" ҳақида бормоқда.\nАмерика ҳарбий-денгиз кучлари капитани Кристофер Уэллнинг қайд этишича, лазер қуролидан отилганда ўқотар қуролга қараганда нишонга тегиш аниқлиги ошади. Унинг айтишича, синалган қурилма "универсал бўлиб, турли нишонларга қарши қўлланилиши мумкин".\nCNN сўроққа тутган ҳарбий хизматчиларнинг сўзларига кўра, об-ҳаво шароити лазер қуроли самарадорлигига таъсир кўрсатмайди. У узоқ масофалардаги тез ҳаракатланаётган нишонларни ҳам ура олади. Ҳарбийларнинг айтишича, қуролдан чиқадиган лазер нури шовқинсиз ва инсонга кўринмайди.\nТелеканал маълумотларига қараганда, лазер қуроли тахминан 40 млн доллар атрофида туради. Бир марта ўқ узиш эса 1 долларга айланади. Унга 3 киши хизмат кўрсатади. Лавҳада таъкидланишича, АҚШ ҲДК айни вақтда ракеталарни ҳавода уриб тушира оладиган лазер қуроли устида иш олиб бормоқда.\nАҚШ ва Германия Россияни дунёда очарчиликни келтириб чиқараётганликда айблади


Журналистлар ушбу йўналишда амалга оширилаётган ислоҳотлар билан Сирдарё вилоятидаги ана шундай муассасалар фаолияти мисолида танишишди.\nТадбирда қайд этилганидек, ҳудудда болаларни мактабга тайёрлаш жараёни Ўзбекистон Республикасининг “Таълим тўғрисида”ги Қонуни ва Кадрлар тайёрлаш миллий дастурига мувофиқ амалга оширилмоқда.\nМедиа-турда биринчи синфга борувчи ўғил-қизларни мактаб таълимига тайёрлаш мақсадида жорий этилган “Саводхонлик” марказлари, “Болажон” ҳамда “Билимдон” дастурлари асосида олиб борилаётган ишлар ва уларнинг самаралари ҳақида атрофлича маълумот берилди.\nТаъкидланишича, ҳозирги кунда республикамиздаги мавжуд мактабгача таълим муассасаларида 1770 дан зиёд қисқа муддатли гуруҳлар фаолият кўрсатмоқда. Умумтаълим мактаблари қошида эса 3200 га яқин саводхонлик гуруҳлари ташкил қилинган. Айни чоғда 2015/2016 ўқув йилида “Билимдон” дастури асосида мактабгача таълим муассасаларининг бўш гуруҳлари ҳисобидан 1220 та қисқа муддатли гуруҳ очилиши мўлжалланган.\n— Уларга 6-7 ёшли болалар жалб этилаётир, — дейди Сирдарё вилояти халқ таълими бошқармаси бошлиғи Улуғбек Мамарасулов. — Машғулотлар Халқ таълими вазирлигининг мактабгача таълим муассасалари ходимларини қайта тайёрлаш ва малакасини ошириш республика ўқув-методика маркази томонидан ишлаб чиқилган дастур асосида ўтказилаётганлиги эътиборга молик. Ушбу дастур болаларнинг ёшига мос бўлиб, уларда таълим бўйича дастлабки кўникма ва билимларни шакллантиради. Бу эса юртимизда таълим самарадорлигининг янада ошишига хизмат қилади. Айтиш лозимки, қисқа муддатли гуруҳларни ташкил этишда жамоат ташкилотлари ва ота-оналар ҳам фаол қатнашмоқда.\nМедиа-турда қисқа муддатли гуруҳларда ишлайдиган тарбиячилар малакасини юксалтириш бўйича самарали ишлар амалга оширилаётганлиги таъкидланди. Хусусан, ЮНИСЕФ болалар ташкилоти ҳамкорлигидаги “Қисқа муддатли гуруҳлар учун миллий тренерлар тайёрлаш” ўқув-семинари бунга мисол бўла олади. Айни чоғда бундай гуруҳларга, асосан, педагогика коллежларини битирган ёшлар ишга жалб этилаётганлиги ҳам эътиборга моликдир.\nТадбир давомида оммавий ахборот воситалари вакиллари Гулистон туманидаги 12 ҳамда 21-мактабгача таълим муассасалари фаолияти билан таништирилди.\nМазкур рукндаги бошқа мақолалар: « Ўқувчиларимизнинг жаҳон фан олимпиадасидаги муваффақияти\tИнновацион ишланмалар илм-фан ва ишлаб чиқаришнинг интеграциялашувига хизмат қилмоқда »


Ўзбек меҳнат муҳожирлари Россия МВС марказларида қандай яшамоқда?\n20:16 / 20.06.2018\nСўнгги вақтларда Ўзбекистон дунёга очилиб бормоқда. Ички ва ташқи сиёсатини шаффофлаштириш борасида қадам қўймоқда. Бундан ташқари давлат раҳбари сиёсий иродасининг амалий намунаси ўлароқ хорижий мамлакатларга чиқиб кетган ва у ерларда ишлаётган ўзбекистонликларни мамлакатга қайтаришга чорлашлар бир неча бор янгради.\nМеҳнат муҳожирларининг шаънини тиклаш, уларнинг мажбур бўлгани сабабли хорижга кетганини тан олиш, Ўзбекистон ташқи сиёсат маҳкамаси консуллик идораларининг хориждаги ватандошларга хизмат кўрсатишини кучайтириш, хорижда мусибатга учраган муҳожирларга ёрдам бериш кабилар шулар жумласидан. Дунё ҳамжамияти ҳам Ўзбекистонда амалга оширилаётган ижобий ўзгаришларни эҳтиёткорлик билан бўлса-да, юқори баҳоламоқда. Қолаверса, хориждаги ўзбекистонликлар ўзбекистонлик эканликларидан фахр туйғусини туя бошлашди.\nБироқ айрим ҳолатларда яқин қўшни мамлакат, аниқроқ айтганда, энг кўп ўзбекистонлик меҳнат муҳожирига эга бўлган Россия Федерациясида ўзбекистонликларга нисбатан жиддий чоралар кўрилмоқда. Федерал миграция хизмати томонидан амалга оширилаётган ишларга 2018 йилги Жаҳон чемпионати важ қилиб кўрсатилмоқда. Тозалаш тадбирлари давомида қўлга олинган меҳнат муҳожирлари ФМХнинг Вақтинчалик сақлаш марказларида бир неча ой, ҳатто йиллаб сақланмоқда.\nБундай дейишга асос бор, албатта. KUN.UZ Россиянинг Ростов шаҳридаги шундай марказлардан бирида қарийб 5 ой мобайнида сақланган ҳамда яқинда ватанга қайтиб келган меҳнат муҳожири билан учрашиб, Вақтинчалик сақлаш марказларидаги шарт-шароитлар, меҳнат муҳожирларининг ўзаро муомаласига доир тасаввурни шакллантиришга уриниб кўрди. Қуйида мазкур суҳбат эътиборингизга ҳавола этилади.\nСиз Россияга кетиб, ишлаб, тақдир тақозоси билан муҳожирлар вақтинча сақланадиган жойда ҳам бўлиб, кейин ватанингиз Ўзбекистонга яқинда қайтиб келишга муваффақ бўлибсиз. Умуман, нима мақсадда, қандай режалар билан Россияга кетдингиз? Ниятларингиз амалга ошдими?\nЎтган йили (2017 йил-таҳр.) баҳорда боргандим. Документ (ишлашга рухсат берувчи ҳужжат – патент назарда тутилмоқда) қилдим. Россияда документ қилиш ҳам жуда қиммат. Бу ишда ҳам посредниклар (воситачи) пайдо бўлгани учун кўп пул керак. Давлат белгилаганидан кўпроқ пул олишади. Топган пулингиз етмайди. Шу сабабли, кўп ўзбекистонликлар патентга тўламай қўйиб, ноқонуний ишлашни маъқул кўришади. Ишсизлик жуда кўп. Кўп муҳожирлар ноқонуний муҳожирликни ўзлари танлашмоқда. 80-90 фоиз муҳожирлар шундай бўлса керак, чамамда.\nПатент нархи Россияда қанча ўзи? У қанча муддатга берилади?\nРоссияда қонуний ишламоқчи бўлганлар ойига 10 минг рубль тўлашлари керак. Бу ўзбек сўмида 1,5 млн сўм дегани. Умуман долларда айтсам, 400 доллар (3 млн 200 минг сўм атрофида) эвазига 3 ойлик патент олишингиз мумкин.\nСиз Россиянинг қаерида бўлдингиз ва нима иш билан шуғулландингиз?\nРостов-на-Донуда бўлдим. Стройкада (қурилиш) ишладим. Кейинчалик кечки сменада ошхонада ишладим. Кейин-кейин, чемпионатни деб документ тўғирлаш чўзилиб кетди. Пул тўламадим. Текшир-текшир кўпайиб кетди. Чемпионат сабаб тозалаш ишлари олиб борилмоқда (суҳбат ЖЧ-2018 бошланишидан аввал бўлиб ўтган).\nУнинг айтишича, бу каби тозалаш ишлари ҳукуматнинг махсус қарори билан эмас, балки оғзаки буйруғи асосида олиб борилмоқда ҳамда Марказий Осиё давлатларидан борган ва ноқонуний муҳожирлар аниқланиб, ватанларига чиқариб юборилмоқда.\nСиз Федерал муҳожирларни сақлаш марказларида 5 ой бўлгансиз. У ерга қандай тушиб қолдингиз? Сабаб нима?\nМен ошхонада ишлаб юрган вақтимда тақдим этган ҳужжатимга урилган муҳр\nсохталаштирилган экан. ФСБ келиб текширганда аниқ бўлиб қолди ва мени муҳожирлар вақтинчалик сақланадиган “Новочерканский” деган жойга олиб боришди. Бу ерда сизни суд қилиб, 10 кун ичида Россиядан чиқариб юбориш ёки чиқармаслик масаласини ҳал қилишади. Тўғрисини айтганда, судни ҳам ўзлари ҳал қилишади. Менга 10 кун ичида чиқиб кет, деган қоғоз бергани йўқ. Пулингиз ва танишингиз бўлса, сохта чипта олиб берса, шуни кўрсатиб, чиқиб кетсангиз бўлади. Уларнинг ўзбеклардан воситачилари бор, гаплашиб берадиган. Шундан сўнг, сизни 10 кунга ташқарига чиқариб юборишади. Мақсад пул ишлаш.\nСизни муҳожирларни вақтинча сақлаш жойига олиб боришди. У ердаги шароитлар қанақа? Одамларга муомала қандай?\nМен сақланган жой 2 қаватли бино эди. Аёллар, улар орасида ўзбек аёллари жуда кўп. Шароити қийин, жуда қийин. Ташқарига олиб чиқиши (ҳожат масаласи) муаммо. Шахсий гигиена воситаларини ҳар ҳафта бериши керак, аслида аммо 2 ой-3 ойларда бир, энг сифатсизларини беришади. 3 маҳал таом берилади. Суд бўлиш ва чиқариб юборилиш учун навбатингиз келгунча кутиб ётаверасиз. Бу ерда энг узоқ муддат сақлаш 6 ой. Шунга қарамай, у ерда 1 йилдан ортиқ, бир неча йиллардан бери сақланаётганлар бор.\nЭнди ўша ерда сақланаётган ўзбекларнинг ўзаро муносабати ҳақида. Бир-бирларингизга миллатдош сифатида муомала қандай эди?\nУ ердаги ўзбеклар бир-бирини қўллаб-қувватлаш ўрнига ёмон кўради бир-бирини. Қамоқда ўтириб чиққан ўзбеклар бор, улар ҳужжатсиз тушган ўзбекларни ўз ҳолига қўймайди. Пул талаб қилади. Танишларингиз овқат олиб келса, уларни талаб қилади. Қийнайди-да.\nСиз қанча вақт бўлдингиз ушбу марказда ва қандай қилиб чиқдингиз?\nМен 5 ой ўша ерда сақландим ва ташқаридаги танишлар орқали прокуратурага ариза топшириб, судимни тезлаштиришларини сўрадим. Шундан сўнг, суд менинг ишимни кўришни тезлаштирди. Шу билан бирга, ўзи менинг ишимни кўриб чиқилиши жуда чўзилиб кетганди. Чунки, мендан кейин марказга олиб келганлар ҳам мендан олдин кетишди.\nХўп, муҳожирларни у ерда узоқ ушлаб туришдан нима фойда, нима деб ўйлайсиз?\nЭнди бизга ўхшаганлар қанча кўп бўлса ва узоқ вақт сақланса, ушбу марказларда ишлайдиганларга яхши, менимча. Чунки, эшитишимча, ҳар бир сақланаётган киши учун бир кунга 1850 рублдан пул ажратилади. 300-350 атрофида киши сақланишини инобатга олсак, бу катта пул.\nСиз 5 ой сақланибсиз муҳожирларни вақтинча сақлаш марказларида. Шу вақт мобайнида Ўзбекистоннинг Россиядаги консуллиги вакилларидан бирор киши келиб, ҳолингиздан хабар олдими?\nЙўқ, ҳеч ким хабар олмади. Ўзбекистон консуллигиданмиз деб, ҳеч ким келмайди у ерга. Шунчаки, баъзида ўзларининг текширувчилари келганда ур-тўполон бўлиб қолади.\nГапнинг индаллоси суҳбатимиз узоқ чўзилди. Биз мулоқотимиз давомида Қозоғистонда Россия бораётган ўзбек муҳожирларининг автобусда ҳалок бўлганига доир хабарлар, нима учун кўпчилик авиақатновлар ўрнига автобус ёки енгил автомашиналарда Россияга боришни танлаётгани ҳақида ҳам сўз юритдик. Бундан ташқари, муҳожирларни вақтинча сақлаш марказларида ўзига хос “универсал жанг кечалари” ҳам уюштирилиши маълум бўлди. Ва сўнгсўз ўрнида суҳбатдошимизга муҳожирликни танламоқчи бўлганларга маслаҳатлар беришни сўрадик.\n“Авваламбор, у ёқда умрни ўтказиб, хомхаёл билан юргандан кўра, ўзимизда ишлаш керак. Ҳаммаям тўғрисини айтавермайди. Ака-укангиз бўлиб, яхши иш аниқ бўлса борса бўлади, акс ҳолда ҳамма жойнинг тоши-тарозиси бор. Одамлар айтаверади, ундай бўлади, бундай бўлади, деб ишониб кетавермаслик керак экан”, - дейди суҳбатдошимиз.\nУ келгусидаги режалари ҳақида сўзлар экан, келажагини Ўзбекистоннинг ўзида тирикчилик қилиш, шу ерда ишлаш билан тасаввур қилаётганини айтади. Сенга омад ёр бўлсин, деймиз, азиз ватандош!


«Барон-2» фильми сценарийси бадиий кенгаш муҳокамасидан ўтди. Суратга олиш ишлари бошланди » Новости Узбекистана сегодня: nuz.uz\nНовости Узбекистана → Маданият ва саънат → «Барон-2» фильми сценарийси бадиий кенгаш муҳокамасидан ўтди. Суратга олиш ишлари бошланди\n08-02-2018 15:59 0 686 Рейтинг1 Чоп этиш\n«Барон-2» фильми сценарийси бадиий кенгаш муҳокамасидан ўтди. Суратга олиш ишлари бошланди\nЖорий йилнинг 6 февраль куни «Ўзбеккино» Миллий агентлиги қошидаги Бадиий кенгаш аъзоларининг навбатдаги йиғилиши бўлиб ўтди. Йиғилиш кун тартибидан жами 7 та масала ўрин олди, дея хабар беради агентлик матбуот хизматига таяниб ёзади daryo.uz\nКун тартибидан ўрин олган масалалар:\nРежиссёр Ҳилол Насимовнинг «Ёвқурлар» номли бадиий фильми режиссёрлик сценарийси муҳокамаси – фильм сценарийи маъқулланди;\nМуаллифлар Мадина Мўминова ва Рустам Саъдиевларнинг «Барон-2» номли икки қисмли бадиий фильмга мўлжалланган адабий сценарий лойиҳаси тақдимоти — фильм ишлаб чиқаришга туширилди;\nМуаллиф Жасур Исҳоқовнинг рус тилидаги «Под небом единим» номли икки қисмли ҳужжатли фильмга мўлжаллаб ёзилган сценарийси муҳокамаси — фильм ишлаб чиқаришга туширилди;\nРежиссёр Ғиёс Шермуҳаммедовнинг «Навоий анжумани» номли ҳужжатли фильми режиссёрлик сценарийси муҳокамаси — фильм ишлаб чиқаришга туширилди;\nМуаллиф Б.Мадияровнинг «Мўйноқ — дўстлик ўлкаси» номли икки қисмли ҳужжатли фильмга мўлжаллаб ёзилган адабий сценарийси муҳокамаси — фильм ишлаб чиқаришга туширилди;\nМуаллиф Олимжон Давлатовнинг «Навоий ворислари» номли ҳужжатли фильм синопсиси муҳокамаси – фильмни ишлаб чиқариш учун тайёргарлик кўришга рухсат берилди;\nМуаллиф С.Рустамнинг «Кенжа ботир-2» номли мультфильмга мўлжаллаб ёзилган адабий сценарийининг қайта ишланган варианти муҳокамаси – фильм ишлаб чиқаришга туширилди.\nБадиий кенгаш аъзолари кўриб чиқилган масалалар юзасидан ўз фикр ва мулоҳазаларини билдирди.\nЖумладан, «Барон-2» фильми лойиҳасига таниқли чет эллик киноактёрларнинг жалб этилаётгани, фильмнинг ўзини эса бир қатор хорижий мамлакатлар ҳудудида тасвирга олиш кўзда тутилаётгани эътироф этилиб, ижодий гуруҳга сценарийдаги айрим жузъий камчиликлар юзасидан кўрсатмалар берилди. Режиссёр Рустам Саъдиев мазкур лойиҳа илк «Барон» фильми каби томошабинлар кўнглидан жой олишига ва халқаро миқёсда ҳам ном қозона олишига умид билдирди.\nМаълумотларга кўра, мазкур лойиҳа учун Буюк Британия, Испания, Россия, Туркия, Озарбайжон, Сурия, Қозоғистон ва Тожикистон каби давлатлардан актёрлар таклиф этилиши режалаштирилмоқда.


09:01 / 10.12.2013 | NODIRBEK | 1226\nШайх ҳазратлари. Мен хорижда яшайман. Бу ерни шарт шароит ва имкониятлардан келиб чиқиб, сиздан китобларингизни асл китоб ҳолида Ўзбекистондан сотиб олиб, бу ерда фойдаланиш осон бўлишлиги учун тижорат мақсадида эмас, албатта китобларингиздан скайнер ёки расмга тушириб олиб ўқиб юришга рухсат беришингиз илтимос қиламан. Мен учун ПДФ форматида китоб ўқиш анча қулай, кун давомида бир неча китобдан бир вақтнинг ўзида кутубхона шаклида фойдаланса бўлади. Ҳазрат, илм олишни қайси китоблардан бошлаш керак? деган саволнинг жавобида “Иймон, Мукаммал Саодат ёли ва Кифоя китобларини маслаҳат берган экансиз. Бу китобларни апплэ сторэ да сотувда йўқ экан. Ҳазрат, электрон китоб дастури яхши ишламаётганлигини фақат менда, деб ўйлагандим. Бошқаларда ҳам шундай ҳолатлар кузатилмоқда экан. Агар ўша ерда шу китоблар бўлиб, дастур ишлашини таминлаб бера олишса, менга нусха кўчириб электрон ҳолатга келтиришга ҳожат қолмас эди, вақт ҳам тежалар эди.\nСиз айтган китоблар сотувда бор. Электрон китоблар дастури эппел ширкатининг янгилаш барномаси туфайли бир оз ишламай турди. Энди ишлай бошалаган бўлиш керак. Ширкатдан бошлаш ҳақида мактуб келди. Бундан бошқа интернет дўкон ҳам бор.\nҚўл ва елкадаги татуировка\nмукофот бериш (откат)\nПирларга қўл бериш


WSB: Исроил Мадримов ҳафтанинг энг яхши боксчиси деб топилди\n4 апрель, 2017, 15:26\nХабарингиз бор, ўтган ҳафтада Тошкент шаҳридаги “Ўзбекистон” спорт мажмуаси Бутунжаҳон бокс сериялари VII мавсумидан ўрин олган навбатдаги беллашувларга мезбонлик қилди. Унга “Uzbek Tigers” жамоаси “Astana Arlans” боксчиларига қарши рингга чиқиб, 4:1 ҳисобида зафар қучишди.\nШундан сўнг анъанага кўра, WSB ўзининг расмий твиттер саҳифасида ҳафтанинг энг яхши боксчисини аниқлаш мақсадида ижтимоий сўровнома ўтказди.\nСўровнома якунларига кўра, ҳамюртимиз Исроил Мадримов (75 кг) жами овозларнинг 76% жамғариб, ҳафтанинг энг яхши боксчиси деб топилди. Кучли учликда шунингдек, “Colombia Heroicos” аъзоси Де Лос Сантос Нунез (18%) ва “Cuba Domadores” вакили Эстрада Игласиас 6% ўрин олган.\nЭслатиб ўтамиз, “Uzbek Tigers” аъзоларидан аввалроқ Ҳасанбой Дўсматов ва Шаҳрам Ғиёсов ҳам ҳафтанинг энг яхши боксчиси деб топилган эди.\n“Uzbek Tigers" - “Astana Arlans” ўртасидаги супержанг SPORTS.uz объективида